
	PJESA 1: PËRMBLEDHJE EKZEKUTIVE (maksimumi 2 faqe)

	PËRKUFIZIMI I PROBLEMIT
[bookmark: PerkufizimProblemi]Cili është problemi në shqyrtim dhe cilat janë shkaqet e tij? Jepni arsyet e nevojës së ndërhyrjes së qeverisë. (jo më shumë se 10 rreshta) 
Problemet kryesore që kërkojnë adresim janë:
1, Së pari, domosdoshmëria për përmirësimin e skemës së sigurimit të depozitave në funksion të forcimit të mbrojtjes së depozitave të depozituesëve në sistemin bankar dhe financiar. Reforma e fundit ligjore e skemës së sigurimit të depozitave është realizuar përmes miratimit të ligjit nr. 53/2014 “Për sigurimin e depozitave” dhe ndryshimeve të tij në vitin 2016. Që prej asaj periudhe, zhvillimet ekonomike, financiare dhe rregullatore kanë ndryshuar ndjeshëm, duke krijuar nevojën për një rishikim të plotë të kuadrit ligjor ekzistues. Për këtë arsye, miratimi i një ligji të ri për skemën e sigurimit të depozitave është i domosdoshëm për të siguruar përputhshmërinë e skemës me kushtet aktuale ekonomike dhe për të forcuar stabilitetin financiar. 
2. Së dyti, ekziston nevoja për harmonizimin e plotë të kuadrit ligjor vendas me acquis të Bashkimit Evropian në fushën e shërbimeve financiare, në funksion të procesit të integrimit evropian. Përkatësisht, ligji nr. 53/2014 “Për sigurimin e depozitave” i ndryshuar, nuk është i përafruar plotësisht me Direktivën 2014/49/BE "Për skemat e garantimit të depozitave", e ndryshuar me Direktivën 2026/804/BE. Kjo mospërputhje e pengon ecurinë e negociatave për Kapitullin 9 dhe anëtarësimin e Shqipërisë në BE. 

	OBJEKTIVAT
[bookmark: Objektivat]Cilat janë objektivat dhe rezultatet e synuara të propozimit? (jo më shumë se 7  rreshta)
Objektivi i përgjithshëm i projektligjit “Për sigurimin e depozitave” është të propozojë një reformë të skemës ekzistuese të sigurimit të depozitave me qëllim forcimin e mbrojtjes së depozituesve dhe rolit të skemës në ruajtjen e forcimit të stabilitetit financiar në Republikën e Shqipërisë, si dhe përmbushja e detyrimeve që rrjedhin nga procesi i integrimit evropian.
Objektivat specifikë të këtij projektligji janë:
1. Përafrimi i plotë i legjislacionit shqiptar me standartet e BE-së në fushën e sigurimit të depozitave, duke transpozuar parimet dhe kërkesat e Direktivës 2014/49/BE “Për skemat e garantimit të depozitave” të ndryshuar me Direktivën 2026/804.
2. Forcimi i mbrojtjes së depozituesëve në bankat dhe shoqëritë e kursim-kreditit anëtare të skemës së sigurimit të depozitave, nëpërmjet zgjerimit të bazës së depozitave  të siguruara, rritjes së nivelit të mbulimit, përmirësimin e afatit dhe procedurave të kompensimit të depozitave.
3. Forcimi i skemës së sigurimit të depozitave nëpërmjet zbatimit të metodologjisë për përcaktimin e kontributit vjetor të primit bazuar në rrezik, përcaktimit të nivelit të synuar të fondeve të sigurimit të depozitave në anëtarët e skemës, rishikimit të mekanizmave të huamarrjes dhe diversifikimit të burimeve, si dhe përmirësimit të kapaciteteve të Agjencisë për administrimin e fondeve të sigurimit të depozitave në banka dhe shoqëritë e kursim-kreditit.
4. Zgjerimi i rolit të Agjencisë në ruajtjen e stabilitetit bankar dhe financiar nëpërmjet funksioneve të shtuara të cilat përfshijnë pjesëmarrjen e saj për kompensimin e depozitave në rast padisponueshmërie të depozitave në një subjekt anëtar të skemës, financimin e shitjes së një anëtari të skemës gjatë procedurave të likuidimit të detyruar. 

	OPSIONET E POLITIKAVE
[bookmark: Bookmark]Cilat janë opsionet kryesore të politikave? Duhet të bëni krahasimin e avantazheve/përfitimeve kryesore dhe të dizavantazheve/kostove të opsioneve të mundshme.  (jo më shumë se 7 rreshta)
Opsionet e mëposhtme janë vlerësuar në funksion të arritjes së objektivave të politikës për transpozimin e plotë të Direktivës 2014/49/BE “Për skemat e garantimit të depozitave” të ndryshuar me Direktivën 2026/804/BE.

Opsion 0 (Status quo): Ky opsion nënkupton ruajtjen e status quo-së duke u mbështetur në kuadrin ligjor dhe rregullator ekzistues dhe nuk adreson asnjë nga objektivat e parashtruara. Ky opsion do të krijonte  mospërputhshmëri  me Direktivën 2014/49 BE, të ndryshuar me Direktivën 2026/804 BE dhe do të përbënte një pengesë për integrimin e Republikës së Shqipërisë në BE. 

Opsioni 1 (jo rregullator): Ky opsion përfshin masa jorregullatore, si fushata ndërgjegjësuese për të informuar autoritetet, anëtarët e skemës së sigurimit të depozitave dhe depozituesit mbi përfitimet e skemës së sigurimit të depozitave. Nga pikëpamja ligjore, ky opsion nuk është i zbatueshëm, pasi nuk krijon një kuadër detyrues për të zbatuar sigurimin dhe kompensimin e depozitave në përputhje me kërkesat e  Direktivës 2014/49 BE, të ndryshuar me Direktivën 2026/804 BE.
Opsioni 2 (rregullator):  Ndryshimi i ligjit aktual për sigurimin e depozitave.
Ky opsion konsiston në përafrimin e plotë me Direktivën 2014/49/BE “Për skemat e garantimit të depozitave” të ndryshuar me Direktivën 2026/804/BE, përmes ndryshimeve dhe plotësimeve të ligjit ekzistues. Ky opsion cënon koherencën e strukturës aktuale të ligjit ekzistues, pasi  do të kërkonte rishikimin e më shumë se gjysmës së dispozitave të tij. Kjo përqasje do ta bënte ndërhyrjen kaotike, si dhe do të krijonte paqartësi në interpretim dhe vështirësi në zbatim. Për këto arsye, opsioni i ndryshimit të ligjit ekzistues nuk konsiderohet alternativë e përshtatshme, pasi nuk garanton një kuadër ligjor të unifikuar dhe të qëndrueshëm për zbatimin efektiv të kërkesave të Direktivës 2014/49/BE të ndryshuar. 

Opsioni 3 (rregullator)  i preferuar: Shfuqizim i ligjit nr. 53/2014 “Për sigurimin e depozitave” të ndryshuar dhe miratim i një ligji të ri. 
Miratimi i një ligji të ri për sigurimin e depozitave përbën alternativën më të përshtatshme për transpozimin e plotë të Direktivës 2014/49/BE, të ndryshuar me Direktivën 2026/804/BE. Ky opsion mundëson krijimin e një kuadri ligjor të konsoliduar, ku të gjitha elementët e Direktivës rregullohen në mënyrë të integruar dhe koherente, duke shmangur fragmentarizmin e legjislacionit dhe nevojën për ndërhyrje të vazhdueshme në ligjin ekzistues. Për më tepër, miratimi i një ligji të ri, krijon bazën për rregullimin e qartë të organizimit dhe funksionimit te skemës së sigurimit të depozitave, duke lehtësuar zbatimin  nga anëtarët e skemës së sigurimit të depozitave, si dhe institucioneve përgjegjëse.     

	ANALIZA E NDIKIMEVE
[bookmark: Bookmark1]Cilat janë ndikimet e opsionit të preferuar? Kjo duhet të përshkruajë ndikimet në mënyrë sasiore  (monetare) dhe cilësore (narrative) mbi buxhetin dhe grupet e tjera të prekura. (jo më shumë se 10 rreshta)
Ndikimet e opsionit 3 janë të shumëanshme dhe shtrihen në disa dimensione kyçe. Nga pikëpamja e stabilitetit financiar, përmirësimi i skemës së sigurimit të depozitave do të ndikojë në forcimin e tregut bankar dhe atij financiar dhe do të rrisë besimin e depozituesëve në këto tregje.  Në veçanti, opsioni 3 sjell këto ndikime kryesore si vijon:
Depozituesit: 
· Rritja e nivelit të mbulimit në 6 milion lekë për depozituesit në banka do të mbulojë plotësisht 98,1% të depozituesve të skemës (nga 95.1% aktualisht). Ky zgjerim forcon besimin në sistemin bankar.
· Depozitat me balancë të përkohshme (deri ALL 15 milion) do të kenë mbulim shtesë. Ky mbulim siguron mbrojtje më të lartë për depozituesit në momente të veçanta dhe të rëndësishme të jetës.
· Afati i kompensimit shkurtohet nga 3 muaj në 14 ditë pune (dhe në 7 ditë pune në momentin e anëtarësimit në BE). Shkurtimi i afatit i siguron depozituesëve akses më të shpejtë në depozitat e tyre. 
Bankat dhe SHKK-të: 
· Pagesa e kontributeve nga bankat bazuar në primin me bazë rreziku dhe rritjen e nivelit të mbulimit në 6 milionë lekë vlerësohet se do të rrisë kontributet e bankave në një masë më të reduktuar krahasuar me aplikimin e primit të sheshtë për të njëjtin niveli mbulimi me sigurim.
· Bankat me profil rreziku të lartë do të paguajnë kontribut më të lartë të primit të sigurimit, duke kontribuar në  rritjen e  disiplinës së  tyre në zbatimin e kërkesave rregullatore. 
· Për shkk-të do të rritet kontributi i primit me qëllim forcimin e skemës së sigurimit të depozitave në shoqëritë e kursim-kreditit, duke iu përshtatur gjendjes së tyre financiare.
· Bankat dhe shkk-të do të përshtasin sistemet e tyre të raportimit dhe dokumentacionin për informimin e depozituesëve me kërkesat e reja ligjore, brenda datës 1.07.2027, e cila është periudha tranzitore e parashikuar në projektligj për këtë qëllim.
Agjencia e Sigurimit të Depozitave: 
· Kërkohen investime në sisteme informatike, dhe përditësim i akteve nënligjore.  
· Rritja e nivelit të mbulimit nga 2,5 milion lekë në 6 milion lekë rrit detyrimet potenciale të fondit të sigurimit të depozitave në banka me rreth 28,6%.
Buxheti i shtetit: 
Zbatimi i opsionit të preferuar nuk pritet të ketë ndikim të drejtpërdrejtë në buxhetin e shtetit në drejtim të rritjes së shpenzimeve. Projektligji parashikon mundësinë e huamarrjes nga buxheti i shtetit si burim i mundësisë së fundit,  ose përdorimin e garancisë shtetërore, por ky ekspozim është i mundshëm vetëm në rast krize sistemike, pra në situata të jashtëzakonshme. 



	ARSYETIMI I OPSIONIT TË PREFERUAR 
[bookmark: Bookmark2]Shpjegoni arsyet për zgjedhjen e opsionit të preferuar. Ju lutemi jepni nëse është e mundur koston dhe përfitimin me vlerë të përcaktuar monetare. (jo më shumë se 7 rreshta)
Opsioni 3 është i zgjedhur i preferuar dhe është vlerësuar më i favorshëm për arsyet e mëposhtme : a) siguron transpozimin e plotë të Direktivës 2014/49/BE e ndryshuar me Direktivën 2026/804/BE.; b) ofron përfitim neto pozitiv duke rritur numrin e depozituesve të siguruar (98,1%) me kosto të menaxhueshme për sektorin bankar dhe skemën e sigurimit të depozitave; c) përmirëson qëndrueshmërinë e fondit të sigurimit të depozitave në banka dhe disiplinën e tregut nëpërmjet primeve me bazë rreziku; d) është i mbështetur nga analiza sasiore që Agjencia e Sigurimit të Depozitave ka realizuar me asistencën teknike të Bankës Botërore. Rritja graduale e mbulimit (2,5 M ALL → 6 M ALL → 100.000 Euro) siguron balancë mes mbrojtjes dhe rritjes së tregut, ku me nivelin e mbulimit 6 milionë lekë mbulohen  nga skema e sigurimit të depozitave rreth 69% e vëllimit total të depozitave në banka.
Nuk ka kosto për buxhetin e shtetit:
	Viti 1
	Viti 2
	Viti 3

	0 
	0
		0	



Kontributi nga buxheti i shtetit (prej 400 milion për fondin e bankave dhe 76 milion për fondin e shkk-ve) është bërë në momentin e ngritjes së skemave përkatëse dhe nuk shtohet me ligjin e ri. Shpenzimet operacionale të Agjencisë së Sigurimit të Depozitave mbulohen plotësisht nga burime të brendshme dhe primet e anëtarëve të skemës, jo nga buxheti i shtetit. Ekspozimi i buxhetit ndaj huasë ose garancisë shtetërore është jo aktual dhe aktivizohet vetëm në rast të një krize që tejkalon kapacitetin e fondeve të skemës dhe burimet e tjera plotësuese. Zbatimi i këtij opsioni parashikon kosto fillestare edhe për Agjencinë e Sigurimit të Depozitave. Investimet e nevojshme do të drejtohen kryesisht në ndërtimin e  kapaciteteve instutucionale, zhvillimin e burimeve njerëzore të Agjencisë dhe të personelit të bankave dhe të shoqërive të kursim-kreditit përmes trajnimeve për çështje specifike të lidhura me zbatimin e kuadrit të ri ligjor, përmirësimin e infrastrukturës teknologjike për zbatimin e funksioneve të saj ligjore, etj.

	KONSULTIMI
Jepni një përmbledhje të çdo konsultimi të kryer (me kë dhe si jeni konsultuar?), çfarë pikëpamjesh janë shprehur, si janë trajtuar ato, domethënë çfarë ndryshimesh janë pranuar dhe çfarë janë refuzuar dhe arsyet pse?) (jo më shumë se 5 rreshta)

Projektligji do të publikohet në Regjistrin Elektronik për Njoftimet dhe Konsultimet Publike (REKNJ) për një periudhë prej të paktën 20 ditësh pune, në përputhje me ligjin nr. 146/2014 "Për njoftimin dhe konsultimin publik". Përpara publikimit, në kuadër të konsultimit të brendshëm me grupet e interesit, Agjencia e Sigurimit të Depozitave ka dërguar projektligjin për mendim, si dhe ka zhvilluar takime të dedikuara konsultimi me Bankën e Shqipërisë, Shoqatën e Bankave, bankat, si dhe shoqëritë e kursim-kreditit, anëtare të skemës së sigurimit të depozitave. 

	ZBATIMI DHE MONITORIMI
[bookmark: ZbatimiMonitorimi]Si do të organizohen zbatimi dhe monitorimi?(jo më shumë se 5 rreshta)
Për zbatimin e këtij ligji ngarkohen të gjitha subjektet e përcaktuara në nenin 2 të projekt-ligjit, të cilat janë anëtarë të skemës së sigurimit të depozitave. Institucioni përgjegjës për monitorimin e zbatimit të ligjit do të jetë Agjencia e Sigurimit të Depozitave, si  autoriteti përgjegjës për administrimin e skemës së sigurimit të depozitave. Monitorimi i zbatimit të ligjit do të kryhet përmes raportimeve periodike nga subjektet anëtare të skemës, si dhe procesit të verifikimeve në vend që kryen Agjencia e Sigurimit të Depozitave në këto subjekte për përputhshmërinë me kuadrin ligjor dhe rregullator të skemës së sigurimit të depozitave. 


	PJESA 2: BAZA KRYESORE E ANALIZËS DHE E PROVAVE

Konteksti kombëtar

Skema e sigurimit të depozitave në Shqipëri është krijuar për herë të parë me ligjin nr. 8873, datë 29.3.2002 "Për sigurimin e depozitave", si pjesë e procesit të modernizimit fillestar të sektorit financiar. Fillimisht, skema parashikonte një nivel mbulimi prej 700.000 lekë dhe mbulonte vetëm depozitat e individëve në banka. Ligji aktual nr. 53/2014, datë 22.5.2014 “Për sigurimin e depozitave”, që shfuqizoi ligjin e vitit 2002, përfaqësoi një rikonceptim të rëndësishëm të skemës nëpërmjet zgjerimit të bazës së depozituesve të siguruar,  përmirësimit të qeverisjes së Agjencisë, dhe bëri një hap të parë drejt përafrimit me Direktivën e atëhershme 94/19/BE. Ky ligj është i përafruar pjesërisht me Direktivën  2014/49/BE,të ndryshuar me Direktivën 2026/804/BE.

Ligji nr. 53/2014 “Për sigurimin e depozitave” është ndryshuar dy herë që nga miratimi i tij. Fillimisht, me ligjin nr. 39/2016 u zgjerua mbulimi i skemës së sigurimit të depozitave, duke përfshirë depozitat e tregtarëve dhe shoqërive tregtare, si dhe  shkk-të si anëtare të skemës, krahas bankave. Më pas, ligji nr. 133/2016 “Për rimëkëmbjen dhe ndërhyrjen e jashtëzakonshme në banka në Republikën e Shqipërisë”, i ngarkoi Agjencisë së Sigurimit të Depozitave përgjegjësinë për administrimin e Fondit të Ndërhyrjes së Jashtëzakonshme. Skema sot mbështetet në një model të integruar institucional. Agjencia e Sigurimit të Depozitave është person juridik publik me pavarësi operacionale dhe financiare. Ajo administron fondin e sigurimit të depozitave në banka dhe fondin e sigurimit të depozitave në shoqëritë e kursim-kreditit dhe është autoriteti i vetëm përgjegjës për anëtarësimin e subjekteve në skemë. Banka e Shqipërisë ushtron funksionin mbikëqyrës dhe funksionin e autoritetit të ndërhyrjes së jashtëzakonshme për bankat. Ministria e Financave është përgjegjëse për mbështetjen e jashtëzakonshme financiare publike (hua ose garanci) në rast pamjaftueshmërie të fondeve të Agjencisë. Bashkëpunimi midis tre institucioneve realizohet edhe nëpërmjet Grupit Këshillimor të Stabilitetit Financiar.
Gjendja aktuale e skemës 
Sipas të dhënave të Agjencisë së Sigurimit të Depozitave, gjendja aktuale e skemës karakterizohet nga këto tregues kryesorë:
Skema e sigurimit të depozitave në banka:
· 13 banka aktive janë anëtare të skemës 
· Vlera e fondit të sigurimit të depozitave në banka, në fund të vitit 2025: 77.5 miliardë lekë, me një rritje vjetore prej 10.5%.
· Raporti i mbulimit të depozitave të siguruara nga fondi: 7.83% .
· Të ardhurat nga primet vjetore në 2025 ishin  rreth 4.68 miliard lekë.
· Të ardhurat nga investimi i mjeteve financiare të fondit në 2025 ishin rreth 2.91 miliard lekë.

Skema e sigurimit të depozitave në shkk:
· 9 shkk anëtare të skemës.
· Fondi i sigurimit të depozitave në shkk, në fund të vitit 2025 ishte afërsisht 291 milion lekë.
· Raporti i mbulimit i depozitave të siguruara në shkk nga fondi: 3.43%.
· Të ardhurat nga primet e shkk-ve në 2025 ishin rreth 24.6 milion lekë.

Depozitat dhe depozituesit (sipas të dhënave të Agjencisë së Sigurimit të Depozitave për fund të vitit 2025):
· Vlera e depozitave të sigurueshme në sistemin bankar: 1.74 trilion lekë.
· Vlera e depozitave të sigurueshme të individëve: 1,39 trilion lekë.
· Numri total i llogarive bankare të individëve: 2.93 milionë nga të cilat 1.01 milion kanë balancë pothuaj zero. 
· Vlera e depozitave të individëve mbi nivelin aktual të mbulimit: 819.6 miliard lekë (59% e totalit të depozitave individualë) - pra më shumë se gjysma e parave të depozituesve individualë janë në llogari me balancë mbi nivelin e mbulimit.
· Vlera e depozitave të individëve nën nivelin e mbulimit (100 lekë - 2.5 milion): 567.8 miliard lekë (41% e totalit).

	
Konteksti i integrimit evropian

Kapitulli 9 “Shërbimet Financiare” i negociatave të anëtarësimit në BE përfshin përafrimin me acquis-in në fushën e sektorit bankar, sigurimin e depozitave, si dhe tregun e sigurimeve dhe të kapitalit. Direktiva 2014/49/BE ”Për skemat e garantimit të depozitave”, është një nga aktet kryesore të këtij kapitulli. 

Më 30 mars 2026, Parlamenti Evropian dhe Këshilli miratuan Direktivën 2026/804/BE, e cila ndryshon Direktivën 2014/49/BE, përsa i përket fushës së veprimit lidhur me mbrojtjen e depozitave, përdorimit të fondeve të skemave, bashkëpunimit ndërkufitar dhe transparencës. Kjo direktivë  është pjesë e paketës CMDI (Crisis Management and Deposit Insurance). Miratimi i Direktivës 2026/804/BE do të thotë se baza e transpozimit për Shqipërinë nuk është më vetëm Direktiva 2014/49/BE në versionin origjinal, por versioni i konsoliduar i saj pas amendimeve. Ky zhvillim përforcon argumentin për miratimin e një ligji të ri. Vetëm një akt i plotë ligjor mund të transpozojë në mënyrë sistematike, si dispozitat e Direktivës 2014/49/BE, ashtu edhe ndryshimet substanciale të saj me anë të Direktivës 2026/804/BE.

Raporti i Komisionit Evropian për Shqipërinë në vitin 2025 evidenton përparimet e bëra, por gjithashtu nënvizon nevojën për një përafrim të mëtejshëm në fushën e sigurimit të depozitave. Për zbatimin e këtij rekomandimi, në planin e punës ndërinstitucional për adresimin e piketave mbyllëse (closing benchmarks) për Kapitullin 9 “Shërbimet Financiare”, është parashikuar miratimi i një ligji të ri për sigurimin e depozitave me qëllim transpozimin e plotë të  Direktivës 2024/49/BE “Për skemat e garantimit të depozitave” të ndryshuar brenda muajit tetor të vitit 2026.

Vlerësimi i nevojave për një projektligj të ri është gjithashtu  rekomandim i Rezolutës së Kuvendit të Republikës së Shqipërisë për vlerësimin e veprimtarisë së Agjencisë së Sigurimit të Depozitave për vitin 2024 dhe vitin 2025, si dhe iniciativë strategjike e parashikuar në Planin Strategjik të Agjencisë për periudhën 2024 - 2026.

 


	Problemi në shqyrtim
• Përshkruani natyrën e problemit.

Skema e sigurimit të depozitave në Republikën e Shqipërisë funksionon bazuar në ligjin nr. 53/2014 “Për sigurimin e depozitave” i ndryshuar. Ky ligj është pjesërisht i përafruar me Direktivën 2014/49/BE “Për skemat e garantimit të depozitave” të ndryshuar. Në vijim të procesit të integrimit evropian dhe të zhvillimeve në legjislacionin e Bashkimit Evropian në fushën e sigurimit të depozitave, problematika e identifikuar, e cila e bën të domosdoshme ndërmarrjen e kësaj nisme ligjore, është mungesa e harmonizimit të plotë me kërkesat e Direktivës 2014/49/BE “Për skemat e garantimit të depozitave”, të ndryshuar me Direktivën 2026/804.

Problemi shfaqet në këto dimensione kryesore:

1. Niveli i pamjaftueshëm i mbulimit. Niveli aktual prej 2,500,000 lekësh për bankat (afërsisht 26,000 euro me kursin aktual të këmbimit) nuk përshtatet më me realitetin ekonomik. Të dhënat e Agjencisë së Sigurimit të Depozitave për fund të vitit 2025 tregojnë se 137,554 llogari individësh kanë balancë mbi këtë nivel, dhe vlera totale e depozitave (mbi nivelin e mbulimit) është 819.5 miliard lekë - pra më shumë se gjysma e të gjitha depozitave (59%) ndodhet në llogari ku pjesa mbi 2.5 milion lekë nuk është e mbuluar nga skema. Krahasuar me kundërvlerën 100,000 euro që zbatohet në BE, mbulimi në Shqipëri është rreth një e katërta e standardit evropian. Niveli aktual ka mbetur i pandryshuar që nga viti 2009, ndërsa depozitat e individëve janë rritur afërsisht tre herë gjatë kësaj periudhe.
2. Mospërputhja e bazës së depozituesve të siguruar me kërkesat e Direktivës 2014/49/BE “Për skemat e garantimit të depozitave” të ndryshuar. Kuadri ligjor aktual nuk siguron mbulim për disa kategori depozituesish, të cilat sipas Direktivës 2014/49/BE “Për skemat e garantimit të depozitave” të ndryshuar, duhet të përfshihen në skemën e sigurimit të depozitave. Për rrjedhojë, projektligji parashikon zgjerimin e bazës së depozituesve të siguruar, duke përfshirë kategori që aktualisht janë të përjashtuara, si: drejtorët dhe administratorët e bankave dhe familjarët e tyre; aksionarët që zotërojnë 5% ose më shumë të kapitalit të bankave; anëtarët e organeve drejtuese të shoqërive të kursim-kreditit; personat juridikë, si organizatat jofitimprurëse, fondacionet dhe partitë politike, si dhe depozitat e njësive të qeverisjes vendore dhe të njësive të drejtpërdrejta të ofrimit të shërbimeve publike, si shkollat, spitalet etj.
3. Afati i kompensimit.  Ky afat është dukshëm më i gjatë se afati 7-ditor i Direktivës 2014/49 BE, të ndryshuar me Direktivën 2026/804 dhe se afati 14-ditor i propozuar si fazë e ndërmjetme. Ndryshimi i Direktivës në 2026 synon ta shkurtojë edhe më shumë këtë afat duke përcaktuar: “sa më shpejt dhe jo më shumë se 7 ditë”. 
4. Mungesa e nivelit të synuar të fondit. Ligji aktual nuk parashikon një objektiv sasior afatgjatë për fondet e sigurimit të depozitave. Direktiva 2014/49 BE, e ndryshuar kërkon një nivel të synuar prej të paktën 0.8% të depozitave të siguruara, dhe mekanizma rikuperimi në rast rënieje. Megjithëse, fondi aktual është mbi këtë nivel, mungesa e një niveli të qartë të synuar të fondit krijon pasiguri për anëtarët e skemës dhe për Agjencinë e Sigurimit të Depozitave në lidhje me arkëtimin e primeve.
5. Arkëtimi i primeve që nuk bazohen në rrezik. Sistemi aktual aplikon një prim të sheshtë: 0.125% në tremujor mbi depozitat e siguruara për bankat dhe 0.075% për SHKK-të. Kjo strukturë nuk bën diferencim ndërmjet institucioneve me profil të lartë dhe atyre me profil të ulët rreziku, duke mos pasqyruar nivelin e rrezikut të secilit institucion dhe duke mos krijuar stimuj për forcimin e disiplinës në treg. Direktiva 2014/49 BE kërkon që primet të llogariten të bazuara në rrezik si standard themelor. Praktika ndërkombëtare e konsideron primin e bazuar në rrezik si një mjet të rëndësishëm të disiplinës së tregut.
6. Mungesa e mbulimit nga skema e sigurimit të depozitave me balancë të përkohshme. Sistemi aktual nuk ofron asnjë mbulim shtesë për balancat që rrjedhin nga ngjarje specifike të jetës së një depozituesi, si për shembull shitja e një banese, përfitimet nga sigurimet (sigurim jete, dëmshpërblime), përfitimet sociale (trashëgimi, kompensim për pushim nga puna, pension i njëhershëm), ose dëmshpërblimet gjyqësore (përfshirë për dënime të padrejta penale). Këto janë momente kur depozituesit kanë balanca të larta të përkohshme dhe kur depozituesit janë veçanërisht të prekshëm. 
7. Mungesa e mbulimit nga skema e sigurimit të depozitave të fondeve të klientëve dhe depozitave për qëllime profesionale. Kuadri ligjor aktual nuk parashikon mbulimin nga skema e sigurimit të depozitave të fondeve të klientëve të mbajtura nga institucionet financiare, si institucionet e parasë elektronike dhe institucionet e shërbimeve të pagesave, në emër dhe për llogari të klientëve të tyre. Kjo krijon një mospërputhje me Direktivën 2014/49/BE, të ndryshuar me Direktivën (BE) 2026/804, e cila kërkon mbrojtjen e këtyre fondeve me kushte të përcaktuara. Gjithashtu, legjislacioni aktual parashikon mbulimin nga skema e depozitave të mbajtura në llogari të veçanta për qëllime profesionale në përfitim të të tretëve, siç janë llogaritë e noterëve, avokatëve apo subjekteve të tjera që administrojnë fonde në përfitim të të tretëve. Për pasojë, kuadri ekzistues nuk garanton mbrojtjen e këtyre depozitave sipas standardeve të përcaktuara në Direktivën 2014/49 BE “Për skemat e garantimit të depozitave”, të ndryshuar.
8. Mungesa e përputhshmërisë së mekanizmave të aktivizimit të skemës së sigurimit të depozitave e Direktivës 2014/49/BE “Për skemat e garantimit të depozitave”, të ndryshuar. Kuadri ligjor aktual parashikon aktivizimin e skemës së sigurimit të depozitave vetëm në rast të vendosjes në likuidim të detyruar ose zbatimit të instrumenteve të ndërhyrjes së jashtëzakonshme ndaj një anëtari të skemës. Ky kuadër nuk parashikon aktivizimin e skemës në rast të padisponueshmërisë së depozitave, siç kërkohet nga Direktiva 2014/49/BE, e ndryshuar me Direktivën (BE) 2026/804, duke kufizuar mbrojtjen e depozituesve në këtë situatë. Gjithashtu, legjislacioni aktual nuk parashikon pjesëmarrjen e Agjencisë me transferimin e mjeteve financiare të fondit të sigurimit të depozitave, për të mbështetur transferimin e depozitave dhe detyrimeve gjatë procedurave të likuidimit të detyruar, në rastet e lejuara nga Direktiva. Si rezultat, kuadri ekzistues nuk ofron të gjitha mekanizmat e parashikuar nga acquis i BE-së për mbrojtjen e depozituesve dhe menaxhimin efektiv të krizave në sektorin bankar.

Mosadresimi i problematikave të identifikuara do të rezultonte në pamundësi të plotësimit të piketave mbyllëse të Kapitullit 9, si dhe në mbrojtje të pamjaftueshme të depozituesve në sistemin bankar dhe financiar në vend. Në këto kushte, ndërhyrja ligjore e propozuar është e nevojshme dhe e domosdoshme.

• Identifikoni shkaqet e problemit.	

1. Ligji i vitit 2014 u hartua para hyrjes në fuqi të Direktivës 2014/49 BE dhe nuk reflekton një pjesë të rëndësishme të dispozitave të saj. Mospërputhjet kryesore përfshijnë:
· Pragu i mbulimit ALL 2,5 milion nuk është indeksuar me rritjen ekonomike dhe inflacionin: vlera reale e tij ka rënë ndjeshëm; (nga 5,2 x PBB/frymë në 2014 në 2,2 x PBB/frymë në 2025).
· Afati i procesit të kompensimit është shumë i gjatë në krahasim me direktivën e BE  (3 muaj përkundrejt 7 ditë);
· Ligji në fuqi nuk parashikon dispozita të shprehura për nivelin e synuar të fondit dhe llogaritjen e primeve me bazë rreziku;
· Kuadri ligjor nuk parashikon aktivizimin e skemës gjatë padisponueshmërisë së depozitave – çka kërkohet shprehimisht në Direktivë;
· Mungesa e bazës ligjore për bashkëpunimin ndërkufitar me skemat homologe në momentin e anëtarësimit.
· Baza e kufizuar e depozituesve: disa kategori (pushteti vendor, ojf, drejtorë bankash, aksionarë mbi 5%, persona juridikë të caktuar, etj.) aktualisht janë të përjashtuar. Edhe depozitat me balancë të përkohshme nuk mbulohen me ligjin aktual. Këto kufizime bien në kundërshtim Direktivën 2014/49/BE, amenduar me Direktivën 2026/804 BE.
· Mungesa e bazës ligjore për bashkëpunimin ndërkufitar me skemat homologe në momentin e anëtarësimit;

2. Gjithashtu amendimi i fundit i Direktivës 2014/49 BE me Direktivën 2026/804 BE, në Mars 2026 e vendos skemën e sigurimit te depozitave në vendin tonë përballë mospërputhjeve akoma më të shumta si: rishikimi i listës së depozitave të përjashtuara, depozitat për qëllime profesionale, depozitat e fondeve të klientëve, depozitat me balancë të përkohshme, transferimi i fondeve për sigurimin e depozitave gjatë procedurave të likuidimit të detyruar të një anëtari të skemës etj.

3. Ngritja e kapaciteteve teknike specifike. Modeli për prime të bazuara në rrezik, sistemet e teknologjisë së informacionit për paraqitjen unike të depozituesit, dhe kornizat operacionale për depozitat me balancë të përkohshme janë çështje teknike që kërkojnë ngritje kapacitetesh dhe asistencë ndërkombëtare. Agjencia e Sigurimit të Depozitave ka punuar në vazhdimësi me partnerë ndërkombëtarë (BERZH, IADI, Bankën Botërore) për ngritjen e kapaciteteve të nevojshme. 

• Përshkruani shtrirjen e problemit.

Shtrirja e problemit lidhet me funksionimin e skemës të sigurimit të depozitave në Republikën e Shqipërisë dhe prek të gjithë aktorët e përfshirë në këtë skemë, përfshirë bankat, shoqëritë e kursim-kreditit, Agjencinë e Sigurimit të Depozitave, si dhe depozituesit aktualë dhe potencialë që përfitojnë nga mbrojtja e skemës. Problematika lidhet kryesisht me mospërputhjen e kuadrit aktual ligjor me kërkesat e Direktivës 2014/49/BE “Për skemat e garantimit të depozitave”, të ndryshuar, dhe me nevojën për përafrimin e plotë të standardeve kombëtare me acquis të Bashkimit Evropian.

Konkretisht, problemi shtrihet në disa drejtime kryesore. 

Së pari, kuadri aktual ligjor për sigurimin e depozitave nuk është plotësisht i përafruar me kërkesat e Direktivës 2014/49/BE “Për skemat e garantimit të depozitave”, të ndryshuar, pasi nuk parashikon në mënyrë të plotë të gjitha kategoritë e depozituesve dhe depozitave që duhet të përfshihen në skemën e sigurimit. Kjo lidhet, ndër të tjera, me mungesën e mbulimit për depozitat me balancë të përkohshme, si dhe me mungesën e sigurimit të fondeve të klientëve dhe të depozitave për qëllime profesionale në përfitim të të tretëve, duke krijuar një hendek ndërmjet kuadrit kombëtar dhe standardeve evropiane për mbrojtjen e depozituesve.

Së dyti, niveli aktual i mbulimit të depozitave nuk reflekton më zhvillimet ekonomike, rritjen e konsiderueshme të volumit të depozitave të individëve dhe nevojën për një nivel më të përshtatshëm mbrojtjeje të depozituesve. Diferenca e ndjeshme ndërmjet nivelit aktual të mbulimit në Shqipëri dhe standardit evropian prej 100,000 eurosh kufizon efektivitetin e skemës së sigurimit të depozitave, duke lënë një pjesë të konsiderueshme të kursimeve të depozituesve jashtë mbrojtjes së skemës. Adresimi i kësaj problematike është i rëndësishëm për rritjen e besimit të publikut në sistemin bankar dhe financiar, forcimin e rolit mbrojtës të skemës së sigurimit të depozitave dhe kontributin në ruajtjen e stabilitetit financiar, veçanërisht në situata të mundshme të stresit në treg.

Së treti, kuadri ekzistues kufizon mekanizmat për aktivizimin dhe ndërhyrjen e skemës së sigurimit të depozitave, duke e lidhur aktivizimin kryesisht me ngjarjet e sigurimit që rezultojnë nga likuidimi i detyruar ose ndërhyrja e jashtëzakonshme. Ndërkohë, Direktiva e BE-së parashikon një qasje më të gjerë, ku skema duhet të aktivizohet edhe në rast të padisponueshmërisë së depozitave, si dhe të ketë mundësi të marrë pjesë në procese të tjera për mbrojtjen e depozituesve dhe menaxhimin e krizave, përfshirë transferimin e mjeteve financiare për zgjidhje alternative të ndryshme nga kompensimi i drejtpërdrejtë. Adresimi i kësaj problematike do të sjellë përfitime të drejtpërdrejta për depozituesit, duke garantuar një mbrojtje më të shpejtë dhe më efektive të depozitave të tyre, si dhe do të forcojë aftësinë e sistemit bankar dhe financiar për të përballuar situata të mundshme krize, duke kontribuar në ruajtjen e stabilitetit financiar.

Së katërti, problemi shtrihet edhe në mënyrën e financimit dhe funksionimit të skemës së sigurimit të depozitave. Kuadri aktual ligjor nuk reflekton plotësisht kërkesat e reja të direktivës evropiane lidhur me përdorimin e fondeve të skemës, trajtimin e kategorive të reja të depozitave të siguruara dhe forcimin e rolit të Agjencisë në proceset e mbrojtjes së depozituesve. Adresimi i kësaj problematike do të përmirësojë qëndrueshmërinë financiare dhe funksionale të skemës së sigurimit të depozitave, duke garantuar një mekanizëm më të sigurt dhe efektiv mbrojtjeje për depozituesit. Gjithashtu, do të rrisë besueshmërinë dhe parashikueshmërinë e kuadrit ligjor të sigurimit të depozitave për institucionet anëtare të skemës dhe sistemin bankar dhe financiar në tërësi. 

Në tërësi, shtrirja e problemit lidhet me nevojën për modernizimin e plotë të kuadrit ligjor për sigurimin e depozitave, me qëllim garantimin e një niveli më të lartë mbrojtjeje për depozituesit, forcimin e besimit në sistemin bankar dhe financiar, rritjen e efektivitetit të mekanizmave të ndërhyrjes së skemës së sigurimit të depozitave dhe sigurimin e përputhshmërisë së plotë me standardet e Bashkimit Evropian.

• Identifikoni grupet e prekura nga ky problem - qeveria / biznesi / shoqëria civile / qytetarët.	
Problemet e identifikuara prekin një pjesë të gjerë të sektorit financiar dhe një numër të konsiderueshëm qytetarësh dhe subjektesh ekonomike, duke ndikuar drejtpërdrejt në nivelin e mbrojtjes së depozituesve dhe në funksionimin efektiv të skemës së sigurimit të depozitave. Grupet e prekura nga ky problem janë si vijon: 

Sektori bankar dhe financiar. Grupi kryesor i prekur përfshin institucionet anëtare të skemës së sigurimit të depozitave, konkretisht bankat dhe shoqëritë e kursim-kreditit. Sektori bankar përbëhet nga 13 banka aktive, me një rrjet prej 443 degësh në të gjithë vendin me një vlerë totale aktivesh prej afërsisht 2.29 triliard lekësh. Sektori i SHKK-ve përbëhet nga 9 shkk që janë anëtare të skemës së sigurimit të depozitave, me një vlerë totale aktivesh prej afërsisht 19.4 miliardë lekësh. Këto institucione do të ndikohen nga ndryshimet që lidhen me zgjerimin e bazës së depozituesve të siguruar, mekanizmat e financimit të skemës, si dhe kërkesat e reja për kontributet dhe funksionimin e saj.

Qytetarët/depozituesit. Numri i depozituesve individualë që mbajnë depozita pranë institucioneve anëtare të skemës të prekur drejtpërdrejt nga ndryshimi i nivelit të mbulimit është i konsiderueshëm: të gjithë 1 779 414 depozituesit aktualisht plotësisht të mbuluar do të vazhdojnë të jenë plotësisht të mbuluar. Ndërkohë, nga 137 554 depozitues me balancë mbi nivelin aktual të mbulimit prej 2.5 milion lekë, rreth 111 978 depozitues do të përfitojnë mbulim të plotë, duke u përfshirë në grupin e depozituesëve me statusin "plotësisht të mbuluar nga skema" me nivelin e ri të mbulimit prej 6 milion lekësh. Kjo ndërhyrje rrit sigurinë e kursimeve të qytetarëve dhe forcon besimin e tyre në sistemin bankar.

Bizneset: Një grup tjetër që preket janë të gjitha shoqëritë tregtare që mbajnë depozita në bankat dhe shoqëritë e kursim-kreditit anëtare të skemës së sigurimit të depozitave. Rritja e nivelit të mbulimit në 6 milion lekë dhe zgjerimi i kategorive të depozitave të siguruara do të ofrojë mbrojtje më të madhe për depozitat e bizneseve, veçanërisht të ndërmarrjeve të vogla dhe të mesme, të cilat mund të jenë më të ekspozuara ndaj humbjes së aksesit të menjëhershëm në fondet e tyre në rast të problemeve të një institucioni financiar.

Agjencia e Sigurimit të Depozitave. Ndryshimet do të ndikojnë edhe në rolin dhe përgjegjësitë e Agjencisë së Sigurimit të Depozitave, e cila do të ketë një rol më të zgjeruar në administrimin e skemës, menaxhimin e fondeve dhe zbatimin e mekanizmave të rinj të mbrojtjes së depozituesve. 

Institucionet publike dhe autoritetet mbikëqyrëse. Ndryshimet e propozuara do të ndikojnë në rolin dhe përgjegjësitë e institucioneve publike të përfshira në rrjetin e institucioneve të sigurisë financiare, veçanërisht të Bankës së Shqipërisë dhe Ministrisë së Financave. Banka e Shqipërisë, në cilësinë e Autoritetit Mbikëqyrës dhe Autoritetit të Ndërhyrjes së Jashtëzakonshme, do të ketë një rol të rëndësishëm në zbatimin e mekanizmave të rinj, që lidhen me aktivizimin e skemës së sigurimit të depozitave, vlerësimin e padisponueshmërisë së depozitave, si dhe koordinimin institucional në rastet e administrimit të situatave të vështirësisë financiare të anëtarëve të skemës.

Ministria e Financave, në cilësinë e institucionit përgjegjës për administrimin e financave publike dhe garantimin e mbështetjes financiare të nevojshme për funksionimin e skemës në situata të jashtëzakonshme, do të ndikohet nga zgjerimi i rolit të skemës së sigurimit të depozitave dhe forcimi i mekanizmave të financimit të saj. Në këtë mënyrë, ndërhyrja ligjore sjell përfitim të drejtpërdrejtë për ruajtjen e stabilitetit financiar, forcimin e besimit të publikut në sistemin bankar dhe uljen e mundësisë së nevojës për ndërhyrje publike, në rast të krizave financiare.

 Vlerësoni nëse problemi mund të trajtohet ose jo përmes një ndryshimi të politikave.

Problemi i identifikuar, që lidhet me nevojën për përditësimin dhe përafrimin e mëtejshëm të kuadrit ligjor për sigurimin e depozitave me legjislacionin e Bashkimit Evropian, përfshirë edhe zhvillimet e fundit të tij, mund të adresohet plotësisht vetëm përmes ndërhyrjes ligjore. Natyra e problemit është krejtësisht ligjore, pasi elemente të tilla: nivelet e mbulimit të depozitave, afatet e kompensimit, zgjerimi i kategorive të depozituesve të siguruar, mekanizmat e financimit të skemës, struktura e primeve dhe detyrimet e tjera për harmonizimin me BE-në janë çështje që kërkojnë rregullim të drejtpërdrejtë në ligj dhe nuk mund të adresohen përmes akteve nënligjore. Aktet nënligjore nuk mund të krijojnë detyrime, të drejta apo mekanizma të rinj pa një bazë të qartë ligjore. Për rrjedhojë, ndërhyrja e duhur është miratimi i një kuadri të ri ligjor për sigurimin e depozitave, i cili të sigurojë përafrimin e plotë me standardet e Bashkimit Evropian, i  shoqëruar me akte nënligjore zbatuese të miratuara nga organet kompetente përfshirë Këshillin Drejtues të Agjencisë së Sigurimit të Depozitave dhe sipas rastit  Bankën  e Shqipërisë.

Arsyeja e ndërhyrjes
• Shpjegoni pse qeveria planifikon të ndërhyjë dhe pse është e nevojshme.

Nevoja për ndërhyrjen e qeverisë lidhet me angazhimin e Republikës së Shqipërisë për përafrimin e legjislacionit kombëtar me acquis të Bashkimit Evropian, në kuadër të procesit të integrimit evropian dhe më konkretisht me përmbushjen e kërkesave që lidhen me Kapitullin 9 “Shërbimet financiare”. Skemat e sigurimit të depozitave përbëjnë një komponent të rëndësishëm të arkitekturës së sigurisë financiare të Bashkimit Evropian, pasi kanë rol të drejtpërdrejtë në mbrojtjen e depozituesve, ruajtjen e besimit në institucionet financiare dhe forcimin e stabilitetit financiar.

Në këtë kuadër, Direktiva 2014/49/BE “Për skemat e garantimit të depozitave”, e ndryshuar, përcakton standarde të harmonizuara lidhur me nivelin e mbulimit të depozitave, kategoritë e depozituesve të siguruar, afatet e kompensimit, financimin e skemave, përdorimin e fondeve dhe rolin e skemave të garantimit të depozitave në menaxhimin e situatave të krizës. Kuadri aktual kombëtar nuk reflekton në mënyrë të plotë këto kërkesa, duke krijuar nevojën për një ndërhyrje ligjore që garanton përafrimin e plotë me standardet evropiane.

Sa më lart, ndërhyrja është e rëndësishme për të adresuar: 

Së pari, garantimin e mbrojtjes efektive të depozituesëve. Skema e sigurimit të depozitave ka si qëllim kryesor mbrojtjen e kursimeve të qytetarëve dhe ruajtjen e besimit të tyre në sistemin financiar. Niveli aktual i mbulimit nuk ofron një mbrojtje që korrespondon me nivelin aktual ekonomik, rritjen e depozitave të individëve, si dhe nevojën për një mbrojtje të përshtatshme të kursimeve. Në kushtet kur 59% e depozitave individuale tejkalojnë nivelin aktual të mbulimit, kjo do të thotë që në një rast ngjarjeje sigurimi, shumica e parave të depozituesve nuk do të përfitonin nga mbrojtja që ofron skema e sigurimit të depozitave. Për këtë arsye, rritja e nivelit të mbulimit dhe zgjerimi i bazës së depozituesve të siguruar përbëjnë një masë të nevojshme për forcimin e mbrojtjes së qytetarëve dhe rritjen e besimit në institucionet financiare.

Së dyti, forcimin e stabilitetit financiar. Një skemë bashkëkohore për sigurimin e depozitave është pjesë shumë e rëndësishme e rrjetit të sigurisë financiare dhe kontribuon në ruajtjen e qëndrueshmërisë së sektorit bankar. Sigurimi i besimit të depozituesve është thelbësor për stabilitetin e sektorit bankar dhe për parandalimin e tërheqjeve masive të depozitave gjatë periudhave të paqëndrueshme. Kombinimi i nivelit të lartë të mbulimit me afat të shkurtër pagese është e provuar ndërkombëtarisht se ul rrezikun sistemik.

Së treti, përmbushjen e angazhimeve të integrimit evropian. Si vend kandidat për anëtarësim, Shqipëria është angazhuar të transpozojë acquis-in e BE-së në fushën e shërbimeve financiare. Direktiva 2014/49 BE “Për skemat e garantimit të depozitave”, e ndryshuar, është një nga aktet themelore të kuadrit evropian për mbrojtjen e depozituesve dhe stabilitetin financiar. Mospërputhja e kuadrit kombëtar me këto kërkesa do të krijonte një mangësi të rëndësishme në vlerësimin e progresit të Shqipërisë në kuadër të Kapitullit 9 “Shërbimet financiare”.

• Shpjegoni se çfarë shpreson të trajtojë qeveria nëpërmjet kësaj ndërhyrjeje.

Ndërhyrja është e nevojshme për të arritur disa objektiva:

a. Plotësimi i detyrimeve të Shqipërisë për anëtarësimin në BE. Direktiva 2014/49 BE dhe Direktiva 2026/804 është pjesë e acquis dhe përputhja e plotë me të është kusht i negociatave të Kapitullit 9. Mosveprimi do të ketë pasoja në vonesa të anëtarësimit dhe dëmton procesin e integrimit;
b. Rritja e ndjeshme e nivelit të mbrojtjes së depozituesve duke rritur nivelin e mbulimit nga 2.5 milion në 6 milion lekë (dhe më pas në kundërvlerën e 100,000 euro);
c. Shkurtimi i afatit të kompensimit nga 3 muaj në 14 ditë pune (dhe në maksimumi 7 ditë pune në datën e anëtarësimit në BE); 
d. Krijimi i një kornize të qartë të përllogaritjes dhe arkëtimit të primeve, si dhe objektivat afatgjatë të fondeve të skemës nëpërmjet nivelit të synuar të fondit; 
e. Krijimi i një strukture bashkëkohore primesh të bazuara në rrezik që zvogëlon rrezikun moral dhe forcon disiplinën e tregut; 
f. Zgjerimi i mbrojtjes me futjen e konceptit të padisponueshmërisë së depozitave dhe përfshirjen në skemë të kategorive të reja të depozitave si p.sh. depozitat me balancë të përkohshme.
g. Ulja e pabarazisë rajonale Niveli i mbulimit të Shqipërisë (ALL 2,5 milion ≈ EUR 24,832) është nën nivelet e vendeve fqinje si Mali i Zi (EUR 50,000), Maqedonia e Veriut (EUR 30,000) dhe Bosnja dhe Hercegovina (EUR 35,791), duke krijuar mundësi për zhvendosje të depozitave në vende të tjera. 
h. Ndërtimin e kornizës operacionale për bashkëpunimin ndërkufitar dhe me Autoritetin Bankar Evropian (EBA)

• Identifikoni shkallën e ndërhyrjes së qeverisë që nevojitet për të trajtuar problemin.
Ndërhyrja e qeverisë konsiderohet e moderuar, pasi nuk ndryshon të gjithë arkitekturën e skemës së sigurimit të depozitave, por përmirësimin dhe përshtatjen e saj të plotë me kërkesat e Bashkimit Evropian, përfshirë edhe zhvillimet më të fundit të tyre. Kjo ndërhyrje nuk prek mandatin e Agjencisë, elementet thelbësore të skemës, si primi ex ante apo agregimin e depozitave, pjesëmarrësit në skemë, apo strukturën dhe burimet e fondeve. Për rrjedhojë, ndërhyrja është proporcionale dhe efikase.
• Shpjegoni se si i mbështet kjo ndërhyrje objektivat e nivelit të lartë të qeverisë.
Ndërhyrja mbështet drejtpërdrejt katër objektiva kombëtarë të nivelit të lartë:
a) Integrimi evropian: Përmbushja e një prej masave themelore të Planit për plotësimin e piketave mbyllëse të kapitullit 9 “Shërbimet financiare”.
b) Stabiliteti financiar në mbështetje të një rritjeje ekonomike të qëndrueshme. Forcimi i rrjetit të sigurisë financiare është një parakusht për besimin e tregut dhe ndërmjetësim efektiv financiar.
c) Mbrojtja e kursimeve të depozituesve. Përforcon mbrojtjen e kursimeve të depozituesve, si prioritet në strategjinë e zhvillimit të sektorit financiar.
d) Forcimi i kapaciteteve të Agjencisë dhe i ndërveprimit institucional kontribuon në cilësinë e qeverisjes së sektorit financiar.

	Puna ekzistuese që është realizuar tashmë
• Rendisni punën ekzistuese që është realizuar tashmë.
Në kuadër të zhvillimit të skemës të sigurimit të depozitave dhe forcimit të rrjetit të sigurisë financiare në Republikën e Shqipërisë, ndër vite janë ndërmarrë një sërë reformash ligjore dhe institucionale që kanë synuar krijimin e një skeme funksionale për mbrojtjen e depozituesve dhe përafrimin gradual të saj me standardet e Bashkimit Evropian.

Në vitin 2002 është miratuar ligji nr. 8873 “Për sigurimin e depozitave”, i cili krijoi bazën ligjore për ngritjen e skemës së sigurimit të depozitave dhe themelimin e Agjencisë së Sigurimit të Depozitave si institucion përgjegjës për administrimin dhe funksionimin e kësaj skeme. Që nga krijimi i saj, Agjencia e Sigurimit të Depozitave ka luajtur një rol të rëndësishëm në garantimin e mbrojtjes së depozituesve, administrimin e fondit të sigurimit të depozitave dhe rritjen e besimit të publikut në sistemin bankar dhe financiar.

Kuadri ligjor për sigurimin e depozitave është zhvilluar dhe përmirësuar në mënyrë të vazhdueshme, duke reflektuar ndryshimet në strukturën e sistemit financiar vendas dhe nevojën për forcimin e mekanizmave të mbrojtjes së depozituesve. Ndryshimet ligjore të ndërmarra ndër vite kanë synuar rritjen e nivelit të mbulimit, zgjerimin e fushës së zbatimit të skemës, përmirësimin e procedurave të kompensimit dhe forcimin e kapaciteteve institucionale të Agjencisë së Sigurimit të Depozitave.

Paralelisht me zhvillimin e kuadrit ligjor, Agjencia e Sigurimit të Depozitave ka ndërtuar dhe administruar mekanizmat financiarë të nevojshëm për funksionimin e skemës, përfshirë krijimin dhe menaxhimin e fondit të sigurimit të depozitave, mbledhjen e primeve nga institucionet anëtare dhe investimin e mjeteve financiare të fondit në përputhje me kërkesat ligjore dhe objektivat e sigurisë dhe likuiditetit. Fondi i sigurimit të depozitave ka shërbyer si instrumenti kryesor financiar për garantimin e kompensimit të depozituesve në rast të ngjarjeve të sigurimit.

Gjithashtu, janë ndërmarrë hapa të rëndësishëm për forcimin e bashkëpunimit institucional ndërmjet Agjencisë së Sigurimit të Depozitave, Bankës së Shqipërisë dhe Ministrisë së Financave me qëllim garantimin e një qasjeje të koordinuar në parandalimin dhe administrimin e situatave të vështirësisë financiare të institucioneve anëtare të skemës. Ky bashkëpunim është zhvilluar në kuadër të funksionimit të rrjetit kombëtar të sigurisë financiare, ku sigurimi i depozitave përbën një nga elementet kryesore së bashku me mbikëqyrjen bankare dhe mekanizmat e ndërhyrjes së jashtëzakonshme.

Në kuadër të procesit të adresimit të piketave mbyllëse të Kapitullit 9 Shërbimet financiare”, 
deri më tani janë ndërmarrë hapat përgatitorë të rëndësishëm në vijim:
· Agjencia e Sigurimit të Depozitave ka realizuar një vlerësim të hollësishëm të mospërputhjeve  midis ligjit aktual dhe Direktivës 2014/49 BE,  të ndryshuar me Direktivën 2026/804/BE. Njëkohësisht ka diskutuar gjetjet me Bankën e Shqipërisë. 
· Janë zhvilluar konsultime me Shoqatën Shqiptare të Bankave (SHSHB) gjatë vitit 2024 dhe 2026.
· Plani Strategjik i Agjencisë 2024 - 2026 ka përfshirë reformën ligjore si prioritet kryesor.
· Asistencë teknike është marrë nga partnerët ndërkombëtarë (BERZH, Banka Botërore) për rregullimet që kërkojnë ndërhyrje ligjore.
· Hartimi i versionit aktual të projektligjit “Për sigurimin e depozitave”, me një grup pune të përbërë nga stafi i Agjencisë.
· Është bërë vlerësimi paraprak i ndikimit financiar në sektorin bankar dhe sektorin e shkk-ve, si dhe në fondet e Agjencisë me asistencën teknike të Bankës Botërore.

Projektligji është dërguar për mendim pranë bankave dhe shoqërive të kursim-kreditit, anëtarë të skemës së sigurimit të depozitave. Gjithashtu, janë zhvilluar takime konsultative me këto institucione për shqyrtimin dhe diskutimin e komenteve dhe sugjerimeve të paraqitura prej tyre gjatë procesit të konsultimit të projektligjit.

	Objektivi i politikës
• Vendosni objektiva që korrespondojnë me problemin dhe shkaqet e tij. Sigurohuni që objektivat të jenë specifikë, të matshëm, të arritshëm, realë dhe në kohë.

Objektivat që synon të arrijë propozimi i projektligjit janë specifikë, të matshëm, të arritshëm, realë dhe të vendosur në një kornizë kohore. Ato lidhen drejtpërdrejt me shkaqet e identifikuara të problemit:
Objektivi 1 - Përafrim i plotë me Direktivën 2014/49/BE, të ndryshuar me Direktivën 2026/804/BE. Transpozim i plotë i Direktivës 2014/49 BE dhe Direktivës 2026/804 në legjislacionin shqiptar përmes një ligji të ri, brenda fundit të vitit 2026. Tregues i arritjes: miratimi i ligjit nga Kuvendi; konfirmimi i përafrimit nga Komisioni Evropian në Raportin vjetor të Progresit në veçanti për kapitullin 9 “Shërbimet financiare”.
Objektivi 2 - Rritja e nivelit të mbulimit. Rritja e nivelit maksimal të mbulimit nga 2,500,000 lekë në 6,000,000 lekë për depozitat në institucionet e kreditit (bankat), me një kalim të mëtejshëm në kundërvlerën e 100,000 euro në datën e anëtarësimit në BE. Ky nivel mbulimi është vlerësuar optimal nisur nga rritja e numrit të depozituesve të mbrojtur, rritja e depozitave të mbuluara plotësisht duke ruajtur njëkohësisht balancën me kostot e shtuara për sektorin bankar dhe financiar. Tregues i arritjes së objektivit do të jetë: a) rritja e raportit "depozita të mbuluara plotësisht / depozita totale" për individët nga rreth 41% në mbi 70% dhe rritja e raportit të depozituesve të mbuluar plotësisht nga 95.1 për qind në 98.1%. 
Objektivi 3 - Shkurtimi i afatit të kompensimit. Shkurtohet koha e kompensimit nga 3 muaj në 14 ditë pune (dhe në maksimumi 7 ditë pune në datën e anëtarësimit në BE). Tregues i arritjes: afati real i pagesës së shumës së kompensimit në simulimet e organizuara nga Agjencia çdo vit (Neni 26 i projektligjit).
Objektivi 4 - Niveli i synuar i fondit të sigurimit në institucionet e kreditit. Përcaktimi i nivelit të synuar të fondit përkundrejt depozitave të siguruara, dhe afati për arritjen ose ruajtjen e tij. Metodologjia për përcaktimin e nivelit të synuar të fondit, e mbështetur nga analiza stress - test, do të miratohet nga Banka e Shqipërisë me propozim të Këshillit Drejtues të Agjencisë, brenda 6 muajve nga hyrja në fuqi e ligjit. Tregues: miratimi i metodologjisë, raporti mjete financiare të synuara/depozita të siguruara, i rishikuar çdo vit dhe i publikuar çdo vit në raportin vjetor të Agjencisë.
Objektivi 5 - Zbatimi i primeve të bazuara në rrezik për institucionet e kreditit. Zbatimi i metodologjisë së Autoritetit Bankar Evropian (EBA) për primet vjetore të bazuara në rrezik, do të miratohet nga Banka e Shqipërisë me propozim të Këshillit Drejtues të Agjencisë, brenda 6 muajve nga hyrja në fuqi e ligjit. Tregues i arritjes: miratimi i metodologjisë; arkëtimi i primeve të para të bazuara në rrezik në 1 Korrik 2027.


	Objektivi 6 - Mbrojtje e zgjeruar për kategori të veçanta. Zbatim i mekanizmit ligjor për padisponueshmërinë e depozitave, mbulimin e depozitave me balancë të përkohshme (deri në 15 milion lekë shtesë). Tregues i arritjes: hyrja në fuqi në 1 Korrik 2027.
Objektivi 7 - Konsolidimi i skemës së sigurimit të depozitave në shoqëritë e kursim-kreditit përmes rritjes së primit të sigurimit, ndërsa pas anëtarësimit në BE trajtimi sipas përcaktimeve me risitë që sjell projektligji për fondin e synuar dhe primin vjetor të bazuar në rrezik.

Përshkrimi i opsioneve të shqyrtuara
• Përshkruani opsionin e status quo-së.

· Opsioni 0 - ruajtja e status quo-së
 Ky opsion parashikon ruajtjen në fuqi të ligjit aktual nr. 53/2014 “Për sigurimin e depozitave” të ndryshuar, pa asnjë ndërhyrje legjislative.
· Niveli i mbulimit mbetet ALL 2,5 milion për bankat dhe ALL 2 milion për SHKK-të.
· Primet vazhdojnë të llogariten me bazë të sheshtë (flat-rate 0,5% dhe 0.3% në vit). Nuk përcaktohet niveli i synuar i fondit.
· Skema nuk aktivizohet në rastin e padisponueshmërisë së depozitave. Nuk mbulohet një pjesë e depozituesve të përjashtuar aktualisht.
· Afati i kompensimit mbetet 3 muaj.
· Nuk ekziston baza ligjore për bashkëpunimin ndërkufitar me skemat e BE-së.
· Avantazhet: Nuk ka kosto fillestare të transpozimit për hartimin dhe zbatimin e një kuadri të ri ligjor. Nuk kërkon përshtatjen e proceseve të brendshme dhe infrastrukturat teknologjike të Agjencisë së Sigurimit të Depozitave dhe të anëtarëve të skemës.
· Disavantazhet: Asnjë nga boshllëqet e identifikuara nuk adresohet. Niveli i mbulimit mbetet i pamjaftueshëm - depozituesit me llogari mbi 2.5 milion lekë vazhdojnë të kenë vetëm 2.5 milion lekë të mbuluar, duke lënë jashtë mbulimit të skemës 819.6 miliard lekë mbi nivelin e mbulimit (sipas të dhënave të vitit 2025). Afati 3-mujor i kompensimit vazhdon të ekspozojë depozituesit përsa i përket aksesit në fondet e tyre. Mungesa e harmonizimit me Direktivën 2014/49 BE, ndryshuar me Direktivën 2026/804, rrezikon ecurinë e procesit të integrimit në BE. Komisioni Evropian ka theksuar nevojën për harmonizim të plotë në Raportin e Progresit 2025 për Kapitullin 9.
· Vlerësim: Ky opsion nuk është realist. Ruajtja e status quo-së nuk adreson problematikat e identifikuara, nuk siguron përafrimin e legjislacionit shqiptar me acquis të Bashkimit Evropian dhe nuk garanton një nivel më të lartë mbrojtjeje për depozituesit apo forcimin e mëtejshëm të stabilitetit financiar.

	· Opsioni 1 (jo rregullator) Ky opsion përfshin masa jorregullatore, si fushata ndërgjegjësuese për të informuar autoritetet, anëtarët e skemës së sigurimit të depozitave dhe depozituesit mbi përfitimet e skemës së sigurimit të depozitave, pa ndryshime në kuadrin ligjor. Megjithëse kontribuon në përmirësimin e njohurive të anëtarëve të skemës dhe depozituesëve për skemën e sigurimit të depozitave dhe mund të ketë kosto më të ulëta se opsione të tjera, ai nuk siguron zgjidhje afatgjatë për mangësitë e identifikuara në kuadrin ligjor, nuk mundëson plotësimin e angazhimeve në kuadër të integrimit evropian, si dhe nuk mundëson arritjen e objektivave për unifikimin e kërkesave në fushën e sigurimit të depozitave me ato të tregut evropian.
Identifikoni dhe përshkruani të gjitha opsionet e politikave që keni marrë parasysh.
· Opsioni 2 - Amendime të ligjit në fuqi
Ky opsion konsiston në përafrimin e plotë me Direktivën 2014/49/BE “Për skemat e garantimit të depozitave”, të ndryshuar me Direktivën 2026/804/BE, përmes ndryshimeve dhe plotësimeve të ligjit ekzistues, duke ruajtur strukturën dhe arkitekturën bazë të ligjit ekzistues.
Avantazhet:
· Mundëson transpozimin e kërkesave të Direktivës 2014/49/BE, të ndryshuar, pa zëvendësuar plotësisht ligjin ekzistues.
· Ruan vazhdimësinë e kuadrit ligjor aktual dhe shmang nevojën për një ristrukturim të plotë të legjislacionit.
Disavantazhet:
· Numri dhe natyra e ndryshimeve të nevojshme janë shumë të gjera dhe prekin pothuajse të gjitha pjesët thelbësore të ligjit në fuqi, duke e bërë të vështirë ruajtjen e një strukture të qartë dhe koherente.
· Ndryshimet e shumta do të cënonin sistematikën e ligjit ekzistues, duke krijuar një tekst ligjor të fragmentuar, më pak të qartë dhe më të vështirë për t'u zbatuar nga Agjencia e Sigurimit të Depozitave dhe institucionet anëtare të skemës.
· Ky opsion nuk krijon mundësinë për riorganizimin e plotë të dispozitave sipas strukturës dhe logjikës së Direktivës 2014/49/BE, të ndryshuar, duke e bërë më të vështirë interpretimin dhe zbatimin e tyre në praktikë.
Vlerësimi: Megjithëse ky opsion do të mundësonte përafrimin formal të legjislacionit me acquis të Bashkimit Evropian, ai nuk konsiderohet alternativa më e përshtatshme. Duke qenë se ndryshimet e nevojshme prekin elementet themelore të ligjit në fuqi dhe kërkojnë ristrukturim të gjerë të dispozitave, amendimi i ligjit ekzistues nuk garanton të njëjtin nivel qartësie, koherence dhe sigurie juridike që ofron miratimi i një ligji të ri.

	
· Opsioni 3 - Hartimi i një ligji të ri (i preferuar)
Ky opsion parashikon shfuqizimin e ligjit 53/2014 dhe miratimin e një ligji të ri, i cili transpozon plotësisht Direktivën 2014/49 BE, amenduar me Direktivën 2026/804 dhe rikoncepton arkitekturën institucionale dhe operacionale të skemës.
Avantazhet:
· Përafrim i plotë me acquis-in e BE-së në një akt të vetëm dhe optimizim i procesit integrues në BE me dy faza për zbatim (faza para anëtarësim dhe faza pas anëtarësimit).
· Koherencë ligjore: çdo dispozitë është e harmonizuar me ligjet e tjera që po rishikohen në kuadrin e përafrimit me BE (projektligji “Për ushtrimin e veprimtarisë së institucioneve të kreditit dhe mbikqyrjen e kujdesshme të tyre”, ligji nr.133/2016 “Për rimëkëmbjen dhe ndërhyrjen e jashtëzakonshme në banka në Republikën e Shqipërisë” etj.)
· Qartësi më e madhe juridike për anëtarët e skemës dhe për depozituesit. Koha e propozimit të projektligjit përkon me propozimin e projektligjit “Për ushtrimin e veprimtarisë së institucioneve të kreditit dhe mbikqyrjen e kujdesshme të tyre”, të inicuar nga Banka e Shqipërisë, që shfuqizoi ligjin për bankat dhe adreson mospërputhjet e disa dispozitave të ligjeve në fuqi.

Si avantazhe më konkrete në drejtim të depozituesve dhe anëtarëve të skemës mund të përmendim:

a) Zgjerimi i bazës së depozituesve: Përfshirja e drejtorëve dhe administratorëve të bankave dhe familjarëve të tyre; aksionarëve me ≥5% kapital; anëtarëve të organeve drejtuese të SHKK-ve; dhe personave juridikë (me përjashtime të specifikuara).
b) Rritja e graduale e nivelit të mbulimit: Nga ALL 2,5 milion → ALL 6 milion (2027) → EUR 100,000 (data e anëtarësimit). Për SHKK-të: mbulimi mbetet ALL 2 milion deri në anëtarësim, pas të cilit njësohet me limitin e mbulimit në Bashkimin Evropian.
c) Depozitat me balancë të përkohshme: Mbulim shtesë deri ALL 15 milion mbi kufirin standard, për  transaksione që lidhen me shitje/blerje të pasurive të paluajtshme, raste trashëgimie, përfitime sociale dhe dëmshpërblime, të cilat janë kryer brenda një periudhë 6-mujore përpara ngjarjes së sigurimit.
d) Mekanizmi i padisponueshmërisë së depozitave: Aktivizimi i skemës kur Banka e Shqipërisë merr vendim për padisponueshmërinë e depozitave, pa pasur vendim likuidimi.
e) Afati i kompensimit: 14 ditë pune nga data e vendimit; reduktim në 7 ditë pune në momentin e anëtarësimit në BE.
f) Primi me bazë rreziku: Kalim nga primi i sheshtë (0,5%) në sistemin e kurbës së funksionit eksponencial (sliding scale) sipas metodologjisë së miratuar nga EBA.
g) Niveli i synuar i fondit: Këshilli Drejtues i Agjencisë së Sigurimit të Depozitave vendos nivelin e synuar të fondit për bankat, i cili duhet të rishikohet periodikisht.
i) Bashkëpunimi ndërkufitar: Në momentin e anëtarësimit, zbatimi i parimit Home Country – sipas të cilit, Agjencia e Sigurimit të Depozitave mbulon degët e bankave shqiptare jashtë territorit të Shqipërisë brenda BE-së. Koordinim me skemat homologe të BE-së për kompensimin e depozitueseve të degëve të institucioneve të kreditit të shteteve anëtare që ushtrojnë veprimtarinë në Republikën e Shqipërisë.

Disavantazhet:
· Kosto më e lartë e hartimit dhe e miratimit legjislativ krahasuar me një amendim.
Procesi i miratimit të ligjit dhe i hyrjes në fuqi të tij mund të zgjasë më shumë krahasuar me amendimin e ligjit ekzistues. Rishikim i plotë i kuadrit nënligjor në zbatim të ligjit të ri. 
Vlerësim: Avantazhet e këtij opsioni tejkalojnë qartësisht disavantazhet. Kostot e hartimit ekzistojnë vetëm në hapat e para, ndërsa përfitimet (qartësia juridike, koherenca ligjore) janë të shtrira në vazhdimësi.

• Shpjegoni se si janë zgjedhur opsionet e renditura.
Opsionet janë identifikuar duke ndjekur metodologjinë standarde të vlerësimit të ndikimit, që kërkon shqyrtimin e të paktën opsionit "status quo" dhe të gjithë alternativat e tjera nga ndërhyrja minimale (amendim ligjor) deri te ndërhyrja e plotë (ligj i ri). Analiza a kosto-përfitimeve të secilit opsion veçanërisht në kuadër të objektivave për të arritur transpozimin e Direktivës 2014/49 BE , amenduar me Direktivën 2026/804), na nxjerr në përfundimin se hartimi i një ligji të ri dhe shfuqizimi i ligjit ekzistues është opsioni më i pëlqyeshëm.  
Vlerësimi i opsioneve/analizimi i ndikimeve
• Identifikoni se kush preket.
Kjo pjesë analizon ndikimet e opsionit të preferuar. Ndikimet janë organizuar sipas grupeve kryesore të prekura, dhe brenda secilit grup, të ndara në ndikime të drejtpërdrejta dhe jo të drejtpërdrejta.
1. 1.8 milion depozitues individë me depozita të sigurueshme në vlerën 1.38 trilionë lekë.
2. 17 mijë tregtarë dhe shoqëri tregtare që mbajnë depozita aktive për veprimtarinë e tyre në vlerën 355 miliard lekë.
3. 13 banka anëtare të skemës. 
4. 9 shkk anëtare të skemës.
5. Agjencia e Sigurimit të Depozitave;
6. Banka e Shqipërisë
7. Buxheti i shtetit/Ministria e Financave. 

1. Ndikimet e drejtpërdrejta mbi depozituesit individualë
Përshkrim cilësor: Depozituesit individualë janë grupi më i prekur dhe përfituesi kryesor i reformës së skemës. Rritja e nivelit të mbulimit nga 2.5 milion në 6 milion lekë do të thotë që një numër shumë më i madh depozitash do të jenë plotësisht të mbuluara nga skema.

Analizë sasiore bazuar në të dhënat e Agjencisë së Sigurimit të Depozitave për fundin e vitit 2025: 
Sipas shpërndarjes së llogarive të individëve në sistemin bankar shqiptar: 
· 1,011,375  depozitues me depozita me balancë 0–100 lekë  pa ndikim në praktikë.
· 1,779,414 depozitues me depozita me balancë 100–2.5 milion lekë aktualisht plotësisht të mbuluara mbeten plotësisht të mbuluara me opsionin e preferuar.
· 137,554 depozitues me depozita me balancë mbi 2.5 milion lekë: aktualisht të mbuluara vetëm deri në 2.5 milion, do të sigurohen në një nivel mbi dy herë më të lartë deri në 6 milion lekë. Vlera totale e tyre është 819 miliardë lekë.

Me nivelin e ri prej 6 milion lekësh, 111,000 depozitues kanë depozitat në banka mbi 2.5 milion lekë, por nën 6 milion lekë do të kalojnë në statusin "plotësisht të mbuluara".
Rritja e fundit e nivelit të mbulimit është bërë në vitin 2009 pas krizës ekonomike globale të 2008. Niveli i mbulimit (2.5 milion lekë) ka mbetur i njëjti edhe me ndryshimet ligjore të vitit 2014. Nga analizat e bëra nga Agjencia e Sigurimit të Depozitave në vitin 2019 është vlerësuar se niveli i mbulimit ishte ende i mjaftueshëm, për sa i përket anës financiare të skemës dhe gjendjes ekonomike shoqërorë të depozituesve, por nëse fusim në analizë ecurinë e treguesve ekonomikë në vitet e fundit, vërehet se në kushtet aktuale nevojiten ndërhyrje në nivelin e mbulimit.

Analiza e nivelit të mbulimit lidhur me kushtet ekonomike dhe sociale në Shqipëri: GDP për frymë në Shqipëri është rritur me rreth 87.5% gjatë dhjetë viteve të fundit, ndërsa çmimet janë rritur me rreth 18.6% që nga viti 2019. Si rezultat, raporti i nivelit të mbulimit ndaj GDP për frymë ka rënë nga 5.2 (2014) në 2.2 (2025) - nën mesataren e vendeve me të ardhura të mesme - larta (8.0%) dhe nën mesataren botërore prej 3.3%. Gjatë pesë viteve të fundit ka pasur edhe një forcim të monedhës vendase me mbi 20%. Në anën tjetër rritja e depozitave në 10 vitet e fundit llogaritet rreth 8% në vit. Të gjithë këta faktorë kanë dobësuar mbrojtjen efektive të skemës së sigurimit të depozitave. 

	Niveli i ri prej 6 milion lekësh në banka, e rikthen raportin nivel mbulimi/ PBB për frymë në rreth 6.0%, pak mbi nivelin e vitit 2014, duke rivendosur mbrojtjen reale që sistemi synonte që në fillim.

Analiza e kryer nga këndvështrimi i depozituesve mbështet një rritje të nivelit të mbulimit në 6 milion lekë. Ky nivel do të rrisë nivelin e depozitave të siguruara ndaj depozitave të pranueshme për sigurim në 69%. Ky tregues është i përputhshëm me vendet e tjera të BE. Njëkohësisht numri i depozituesve plotësisht të mbuluar do të rritej nga 95.1% në 98.1% të depozituesve të pranueshëm për kompensim. Të dy treguesit që janë raporti i mbulimit të  depozitave dhe raporti i mbulimit të depozituesve janë në përputhje me standardet ndërkombëtare të përcaktuara në parimet bazë të sigurimit të depozitave të IADI. Gjithashtu, niveli i ri do të rrisë mbrojtjen e depozituesve pa ndikuar në disiplinën e tregut apo në rrezikun moral.[bookmark: __UnoMark__6083_1188358870]Treguesi
[bookmark: __UnoMark__6084_1188358870][bookmark: __UnoMark__6085_1188358870]Mbulim aktual: 2.5 milion lekë
[bookmark: __UnoMark__6086_1188358870][bookmark: __UnoMark__6087_1188358870]Mbulim i ri: 6 milion lekë
[bookmark: __UnoMark__6088_1188358870][bookmark: __UnoMark__6089_1188358870]Pjesa e depozituesve të pranueshëm plotësisht të mbuluar (duke përfshirë llogaritë deri në 100 lek)

	Mbrojtja e depozitave me balancë të përkohshme (deri në 15 milion lekë shtesë) prek depozituesit në momente specifike të jetës. Sipas të dhënave nga Banka e Shqipërisë për tregun e pasurive të paluajtshme, janë mesatarisht rreth 2000 transaksione në vit që lidhen me banesa të shitura gjatë katër viteve të fundit. Gjithashtu, indeksi i çmimit të banesave është rritur në mënyrë konstante vitet e fundit. 

Në 5 vitet e fundit numri i individëve me kontrata sigurimi është rritur me 57% (nga 105 mijë në 185 mijë) për një total dëmshpërblimesh prej 320 milion lekësh për fundin e 2025. Pra, mbrojtja shtesë është e rëndësishme për një numër prej disa mijëra depozituesish në momente të rëndësishme të jetës.

Përfitime jo të drejtpërdrejta: Afati i shkurtuar i kompensimit (14 ditë pune) zvogëlon ndjeshëm rrezikun e likuiditetit personal në rast ngjarjeje sigurimi. Familjet do të vazhdojnë të paguajnë qiranë, kreditë, faturat, brenda afatit të zakonshëm pa ndërprerje.

2. Ndikimet e drejtpërdrejta mbi bankat

Bankat preken në katër drejtime: 

(A) zgjerim i bazës së depozitave të siguruara (sepse mbulimi më i lartë do të thotë që pjesa “e siguruar” e depozitave të tyre rritet); 

Rritja e bazës së depozituesve. Në projektligj parashikohet përfshirja për herë të parë në skemë e depozitave të personave juridikë, të ndryshëm nga shoqëritë tregtare, të tillë si: organizatat jofitimprurëse, fondacionet, partitë politike etj. Gjithashtu, përfshihen në skemë depozitat e njësive të drejtpërdrejta të ofrimit të shërbimeve, sipas legjislacionit për organizimin dhe funksionimin e administratës shtetërore, të tilla si qendrat shëndetësore, spitalet, shkollat, shtëpitë e fëmijëve, shtëpitë e të moshuarve, qendra sociale ditore, shtëpitë e kulturës, muzetë dhe të tjera të ngjashme me to, si dhe depozitat e organeve të pushtetit vendor. Depozitat e fondeve të klientëve dhe të depozitave për qëllime profesionale në përfitim të të tretëve do të përfshihen në skemë në momentin e pranimit në BE.

Rritja e nivelit të mbulimit. Rritja e nivelit nga 2.5 milion në 6 milion lekë do të rrisë ekspozimin e Agjencisë me 28.5%. Raporti i depozitave të siguruara ndaj depozitave të pranueshme rritet nga 56.8% në 69%. Kjo do të thotë se baza mbi të cilën llogariten primet zgjerohet, por kjo nuk përkthehet automatikisht në kosto më të lartë për bankat, sepse norma e primit do të kalibrohet.




(B) Ndryshim i strukturës së primeve nga e sheshtë në të bazuar në rrezik; 

Sipas përllogaritjeve të Agjencisë norma e primit me bazë rrezikun për bankat do të jetë më e vogël sesa norma e sheshtë aktuale 0.5% për nivelin e mbulimit 6 milion lekë. Kjo sepse fondi i sigurimit të depozitave në banka është i madh. Skema e sigurimit të depozitave në banka është e shëndetshme financiarisht duke qenë se bankat kanë mbi 20 vite që paguajnë prim dhe nuk kemi pasur ngjarje sigurimi. Sipas përllogaritjeve, duke ndjekur parimet e  direktivës së BE, bankat do të duhet të kontribuojnë në skemë vetëm për një periudhë të limituar kohe (si rregull 6 vite).

Primi me bazë rrezikun nuk përkthehet në një “barrë të shtuar” për sektorin bankar në tërësi. Përkundrazi, është një rishpërndarje më e drejtë e barrës ekzistuese, ku bankat me menaxhim të mirë të rrezikut paguajnë më pak dhe ato me rrezik më të lartë paguajnë më shumë. Ky është një stimul i drejtpërdrejtë për përmirësimin e disiplinës së tregut. Metoda e zbatuar nga Agjencia e Sigurimit të Depozitave për primin me bazë rrezikun ndjek udhëzimet e Autoritetit Bankar Evropian (EBA) për vendet e Bashkimit Evropian. Agjencia e Sigurimit të Depozitave ka zgjedhur modelin “sliding scale” me pjerrësinë më të ulët, për të garantuar një shpërndarje të ekuilibruar të kontributeve ndërmjet bankave dhe një lidhje proporcionale midis nivelit të rrezikut dhe primit të paguar. 

Nëse fokusohemi te ndikimi  sasior për bankat nga vlerësimi i bërë bazuar në të dhënat e vitit 2025 bankat do të paguajnë në total një prim 15.8% më të madh sesa aktualisht (me nivel mbulimi 2.5 mln lekë) dhe 7% më pak nëse do të aplikohej primi me bazë të sheshtë (flat rate)  për nivelin e rritur të mbulimit prej 6 mln lekë.

(C) Detyrime të reja për sistemet e teknologjisë së informacionit (paraqitja unike e depozituesit).

Sipas rastit bankat do të duhet të investojnë në sistemet e teknologjisë së informacionit për paraqitjen unike të depozituesit (Single Customer View - SCV) dhe për përshtatjen e raportimeve sipas kërkesave të reja ligjore. Këto janë kosto që do të përballohen brenda 6 muajve nga hyrja në fuqi e ligjit të ri dhe nuk ndikojnë në gjendjen financiare të bankave, pasi detyrimi për raportimin e paraqitjes unike sipas kërkesave të reja ligjore do të hyjë në fuqi, duke nisur nga data 1.7.2027.

(D) Detyrime të reja për informimin e depozituesve (fleta informuese standarde).

Kostot shtesë operacionale për përshtatjen e materialeve informuese për depozituesit (fleta informuese standarde, përditësimi i kontratave, përditësimi i faqeve të internetit, trajnimi i personelit të degëve) do të aplikohen gjatë periudhës tranzitore të zbatimit të ligjit për të siguruar zbatimin e kërkesave për informimin e publikut, duke nisur nga data 1.7.2027. Në aspektin sasior këto kosto kanë një vlerë të pakonsiderueshme.

3. Ndikimet e drejtpërdrejta mbi SHKK-të

Ndikimi është më i kufizuar krahasuar me bankat. Niveli i mbulimit (2 milion lekë) dhe metodologjia e llogaritjes së primit mbeten të pandryshuara në fazën e para - anëtarësimit. 

Fondi i sigurimit të SHKK-ve është aktualisht 3.43% e depozitave të siguruara, krahasuar me 7.83% për bankat. Rritja e nivelit të mbulimit në 6 milion lekë do të rriste ekspozimin e Agjencisë së Sigurimit të Depozitave me 21.1% - duke krijuar presion të ndjeshëm në qëndrueshmërinë e fondit dhe kontributet e paguara nga shkk-të. Niveli aktual i mbulimit mbështet qëndrueshmërinë financiare të skemës, e cila është përshtatur për depozitues të vegjël. Rritja e nivelit të mbulimit shoqëruar me një ngjarje sigurimi do të rriste shumë barrën financiare të shkk-ve për pagesën e primit.

Rritja e nivelit të mbulimit në të njëjtën masë sa bankat do të çojë  treguesin e depozituesve të siguruar plotësisht ndaj totalit të depozituesve në 99.4%. Po ashtu treguesi i depozitave të siguruara ndaj totalit të depozitave do të rritej nga 70% në 92.4%. Këta tregues sinjalizojnë një reduktim thelbësor të rolit të depozituesve në monitorimin dhe disiplinimin e sjelljes së institucioneve financiare, pasi pjesa dërrmuese e depozitave përfitojnë mbrojtje të plotë, duke rritur kështu rrezikun moral dhe duke u larguar nga parimet themelore mbi të cilat ndërtohet sigurimi i depozitave.

Çdo rritje e nivelit të mbulimit, automatikisht sjell rritje të ekspozimit të Agjencisë së Sigurimit të Depozitave dhe duhet të shoqërohet me përshtatjen e kërkesave rregullatore dhe mbikëqyrëse. Përfitimet nga rrjeti i sigurisë financiare lidhen në mënyrë të drejtëpërdrejtë me nivelin e mbikëqyrjes. Nga pikëpamja afatgjatë me synim harmonizimin me direktivën 2014/49 BE, e ndryshuar me Direktivën 2026/804, në momentin e anëtarësimit në BE, niveli i mbulimit do të jetë në kundërvlerën e 100,000 euro për të gjitha llojet e institucioneve (banka dhe shkk). Ky nivel është i pandryshueshëm dhe i detyrueshëm për depozitat në shkk. Deri në atë moment do të jetë e rëndësishme që autoritetet rregullatore dhe ekzekutive të përcaktojnë një qasje të qartë strategjike për zhvillimin e sektorit të SHKK-ve, me synim forcimin e qëndrueshmërisë së tij dhe përafrimin gradual me standardet e Bashkimit Evropian.

Për sa i përket anës financiare për sektorin e shkk-ve, qasja e Agjencisë do të jetë graduale. Me qëllim forcimin e skemës deri në anëtarësimin në BE primi do të jetë i sheshtë me nivel të rritur nga 0.3% aktualisht në nivelin 0.5%. Kjo do të sjellë një rritje prej 67% krahasuar me primin aktual, dhe siguron një rritje lineare të fondit të sigurimit të depozitave në shkk. Në momentin e anëtarësimit për shkak se primi me bazë rrezikun dhe niveli i mbulimit prej 100 000 euro është i padiskutueshëm për shkak të Direktivës, për SHKK-të, në këtë moment, projektohet një afat 10 vjeçar për arritjen e synuar të fondit. Niveli i primit pritet të rishikohet periodikisht, në funksion të përmbushjes graduale të objektivit të fondit. Gjithsesi, analiza më konkrete bazuar në të dhënat e sektorit në momentin para anëtarësimit në BE do të kryhen për të vlerësuar dhe përcaktuar ecurinë e sektorit në përputhje me parimet e Direktivave të BE-së dhe standardet ndërkombëtare në këtë fushë.

Detyrimet e tjera janë të njëjtat me bankat dhe lidhen me sistemet e TI-së për paraqitjen unike të depozituesit dhe informimin e depozituesve.

4. Ndikimet e drejtpërdrejta mbi Agjencinë e Sigurimit të Depozitave

Përshkrim cilësor: Funksionet kryesore të Agjencisë së Sigurimit të Depozitave mbeten të njëjta, por mbështetja e depozituesve forcohet më tej duke sjellë skemën në përputhje me Direktivën 2014/49 BE të ndryshuar me Direktivën 2026/804/BE. Këtu mund të përmendim adoptimin e konceptit të padisponueshmërisë së depozitave që ofron mbrojtje të hershme para vendimit të likuidimit të detyruar. Gjithashtu, me rëndësi është përfshirja e Agjencisë së Sigurimit të Depozitave me fondet e saj gjatë likuidimit të detyruar. Të gjitha këto mundësojnë që depozituesit të vijojnë të kenë qasje në depozita pa ndikuar në jetën e tyre.

Analiza sasiore. Ky projektligj kërkon që Agjencia e Sigurimit të Depozitave të investojë në teknologji (veçanërisht për sistemin e përllogaritjes së primit me bazë rrezikun) në të ardhmen e afërt. Në momentin e anëtarësimit në BE, do të nevojitet zgjerim i kapacitetit institucional, zgjerim i kapacitetit për bashkëpunimin ndërkufitar dhe zgjerim të kapaciteteve për raportim në Autoritetin Bankar Evropian (EBA). Analiza e kostove për këto zhvillime nuk mund të kryhet në këtë moment. 

Për hyrjen në fuqi të ligjit përsa i përket nivelit të synuar të fondit, nivelit të mbulimit, primit me bazë rreziku etj., do të nevojitet rishikimi i akteve rregullative dhe nënligjore të Agjencisë së Sigurimit të Depozitave. Kjo mund të arrihet pa kosto shtesë sepse Agjencia i ka paraprirë disa prej këtyre zhvillimeve.

5. Ndikimet e drejtpërdrejta mbi Bankën e Shqipërisë

Përshkrim cilësor: Banka e Shqipërisë vazhdon rolin e saj si Autoritet Mbikëqyrës dhe si Autoritet i  Ndërhyrjes së Jashtëzakonshme. Funksionet e saj do të vijojnë të jenë ai i  miratimit të akteve nënligjore mbi kërkesat e reja të projektligjit, si  metodologjia e primeve të bazuara në rrezik,  si dhe akte të tjera nënligjore që rregullojnë veprimtarinë e subjekteve anëtare të skemës në raport me skemën e sigurimit të depozitave. Analizë sasiore: Ndikimi parashikohet i kufizuar - kryesisht ngarkesë administrative shtesë gjatë periudhës fillestare të hartimit të akteve nënligjore. Nuk parashikohen kosto të tjera.

6. Ndikimi mbi Buxhetin e Shtetit

Përshkrim cilësor dhe sasior: Kontributi i Buxhetit të Shtetit në fondet themeltare të skemës (400 milion lekë për bankat + 76 milion lekë për SHKK-të) mbetet i pandryshuar. Ky kontribut është dhënë në të kaluarën dhe nuk shtohet me ligjin e ri. Shpenzimet operacionale të Agjencisë mbulohen plotësisht nga të ardhurat nga aktiviteti i investimeve. Financimi i skemës në vijim do të përballohet vetëm nga kontributet e anëtarëve.

Neni 56 i projektligjit lejon Agjencinë të marrë hua ose garanci shtetërore, kur burimet e tjera (kontributet e jashtëzakonshme, huatë midis fondeve, huatë nga anëtarët e skemës) janë të pamjaftueshme. Ky ekspozim është teorikisht i mundshëm por probabiliteti që të ndodhë është vetëm në rast krize sistemike. 

Për bankat vlerësohet si rrezik fiskal i ulët, duke pasur parasysh se niveli aktual i fondit (77.5 miliardë lekë) është më i lartë se minimumi i kërkuar nga BE-ja. Situata paraqitet pak më ndryshe për shkk-të, ku teorikisht kërkesa për hua nga buxheti i shtetit mund të luhatet midis 0.55 dhe 4.6 miliard lekë në 2030, nëse do kemi ngjarje sigurimi të papritura.

Ndikimet e tjera  jo të drejtpërdrejta

Sistemi i ri i primeve të bazuara në rrezik mund të rrisë konkurrencën midis bankave dhe bankat më konservatore (që paguajnë prime më të ulëta) do të krijojë presion për përmirësim te bankat me profil të lartë rreziku. Kjo është e dëshiruar nga këndvështrimi i stabilitetit financiar dhe disiplinës së tregut. Nuk parashikohen efekte të negative në konkurrencë.

Forcimi i mbrojtjes mund të nxisë rritjen e nivelit të depozitave totale. Depozituesit që më parë kanë shpërndarë kursimet jashtë sistemit bankar apo në disa banka me rritjen e nivelit të mbulimit mund të fillojnë të bashkojnë depozitat në më pak banka. Kjo do të sillte rritje të besimit në sektorin bankar dhe ulje kostosh (komisionesh) dhe eliminimin e vonesave nga procedurat në disa banka.

Bizneset e vogla dhe të mesme janë grup i veçantë i interesit. Sipas ligjit aktual dhe atij të ri, depozitat e tregtarëve dhe shoqërive tregtare (përfshirë NVM-të) në banka do të mbulohen  me të njëjtin nivel si depozitat e individëve nga deri në 2.5 milion lekë sot, deri në 6 milion lekë me ligjin e ri). Rritja e nivelit të mbulimit do të ofrojë mbrojtje më të mirë për kapitalin qarkullues të NVM-ve që mbajnë llogari biznesi në bankat e licensuara në Shqipëri. NVM-të nuk preken negativisht nga ligji i ri, përkundrazi ai sjell përfitime për to.

Transpozimi i suksesshëm i Direktivës 2014/49/BE, të ndryshuar me Direktivën 2026/804/ BE është një tregues konkret i progresit në Kapitullin 9 dhe mund të kontribuojë në vlerësimet pozitive për vendin nga Komisioni Evropian.

• Diskutoni kufizimin e analizës:
o Jepni supozimet në të cilat janë bazuar parashikimet dhe rreziqet, të cilave ato u nënshtrohen.

Supozimet e analizës
Analiza e ndikimit është ndërtuar mbi disa supozime kryesore që lidhen me funksionimin e skemës së sigurimit të depozitave dhe zbatimin e kuadrit të ri ligjor. Është supozuar se Agjencia e Sigurimit të Depozitave dhe institucionet anëtare të skemës do të disponojnë kapacitetet e nevojshme institucionale dhe teknike për të zbatuar në mënyrë efektive kërkesat e reja ligjore dhe rregullatore. Gjithashtu, është supozuar se bankat dhe shoqëritë e kursim-kreditit do të përshtatin gradualisht procedurat e tyre të brendshme, sistemet e teknologjisë së informacionit dhe proceset operacionale për zbatimin e ndryshimeve të propozuara.

Analiza mbështetet gjithashtu në supozimin se ndryshimet e propozuara, veçanërisht rritja e nivelit të mbulimit të depozitave, zgjerimi i bazës së depozituesve të siguruar, aplikimi i primeve të bazuara në rrezik dhe mekanizmat e rinj të financimit të skemës, do të zbatohen në mënyrë graduale dhe nuk do të krijojnë ndikime të rëndësishme në stabilitetin financiar apo në veprimtarinë e institucioneve anëtare. Po ashtu, është supozuar se bashkëpunimi institucional ndërmjet Agjencisë së Sigurimit të Depozitave, Bankës së Shqipërisë dhe Ministrisë së Financave do të vijojë të jetë efektiv gjatë procesit të zbatimit.

Një kufizim i analizës lidhet me vështirësinë për të vlerësuar në mënyrë të plotë ndikimin afatgjatë financiar të disa prej mekanizmave të rinj të parashikuar në projektligj, siç janë primet e bazuara në rrezik, mbulimi i kategorive të reja të depozitave dhe përdorimi i fondeve të skemës në instrumente alternative të menaxhimit të krizave. Për këtë arsye, analiza mbështetet kryesisht në të dhënat aktuale të Agjencisë së Sigurimit të Depozitave, në praktikat e vendeve të Bashkimit Evropian dhe në vlerësimin cilësor të ndikimeve të pritshme.

Gjithashtu, është supozuar se procesi i integrimit evropian do të vijojë sipas objektivave të përcaktuara dhe se kuadri i ri ligjor do të krijojë kushtet për një zbatim të plotë të kërkesave të Direktivës 2014/49/BE “Për skemat e garantimit të depozitave”, të ndryshuar, duke kontribuar në forcimin e mbrojtjes së depozituesve, rritjen e besimit në sistemin bankar dhe ruajtjen e stabilitetit financiar. 



Tregoni sa të forta, të pavarura dhe të rëndësishme janë provat që mbështesin supozimet.

Supozimet e përdorura në këtë analizë të ndikimit mbështeten në të dhënat statistikore të Agjencisë së Sigurimit të Depozitave dhe Bankës së Shqipërisë mbi strukturën e depozitave, nivelin e mbulimit, fondin e sigurimit të depozitave dhe karakteristikat e sektorit bankar dhe të shoqërive të kursim-kreditit. Gjithashtu, ato bazohen në analizën e identifikimit të mospërputhjeve të kuadrit ligjor ekzistues me Direktivën 2014/49/BE “Për skemat e garantimit të depozitave”, të ndryshuar me Direktivën (BE) 2026/804, si dhe në analizën e impaktit financiar të metodologjisë së primit me bazë rreziku dhe të përcaktimit të nivelit të synuar të fondit, si dhe rritjes së nivelit të mbulimit, të kryer me mbështetjen e asistencës teknike të Bankës Botërore.

Një burim i rëndësishëm prove janë dhe udhëzimet dhe standardet e zhvilluara nga Autoriteti Bankar Evropian (EBA). Gjithashtu, analiza mbështetet në përvojën institucionale të Agjencisë së Sigurimit të Depozitave në administrimin dhe mbikëqyrjen e skemës së sigurimit të depozitave.

Megjithëse këto burime ofrojnë një bazë të besueshme për vlerësimin e ndikimeve të projektligjit, një pjesë e vlerësimeve mbështetet në analiza cilësore dhe gjykime profesionale, veçanërisht për ndikimet afatgjata që lidhen me sjelljen e depozituesve, efektet e primeve të bazuara në rrezik dhe përdorimin e mekanizmave të rinj të ndërhyrjes në menaxhimin e krizave.

 Tregoni se çfarë mund të pengojë realizimin e përfitimeve, të rrisë kostot ose të sjellë pasoja të papritura.

Realizimi i plotë i përfitimeve të projektligjit mund të ndikohet nga vonesat në miratimin e akteve nënligjore dhe standardeve teknike të nevojshme për zbatimin e dispozitave të reja, si dhe nga koha e nevojshme për përshtatjen e sistemeve të teknologjisë së informacionit dhe procedurave operacionale të Agjencisë së Sigurimit të Depozitave dhe institucioneve anëtare të skemës.

Një faktor tjetër që mund të ndikojë në kostot e zbatimit lidhet me kalimin drejt metodologjisë së primeve të bazuara në rrezik, zgjerimin e bazës së depozituesve të siguruar dhe shkurtimin e afatit të kompensimit, të cilat kërkojnë investime organizative dhe përshtatjen e sistemeve teknologjike, si nga Agjencia e Sigurimit të Depozitave, ashtu dhe nga anëtarët e skemës.

Gjithashtu, efektiviteti i plotë i reformës do të varet nga bashkëpunimi i vazhdueshëm ndërmjet Agjencisë së Sigurimit të Depozitave, Bankës së Shqipërisë, Ministrisë së Financave dhe institucioneve anëtare të skemës, si dhe nga përparimi i procesit të integrimit evropian dhe zhvillimet e mëtejshme të acquis të Bashkimit Evropian në fushën e skemave të garantimit të depozitave.


Përmbledhje e vlerësimit të opsioneve
Krahasimi i ndikimeve neto për secilin opsion (krahasuar me status quo-në):

	Opsionet
	Përmbushja e objektivave
	Kosto totale (10-vjeçare)
	Përfitime totale (10-vjeçare)
	Vlerësim përfundimtar

	Opsioni 0 (Status quo)
	Asnjë objektiv i përmbushur
	0 (shtesë)
	0 (shtesë)
	Refuzohet

	Opsioni 1 (jorregullator)
	Asnjë objektiv i përmbushur
	0 (shtesë)
	0 (shtesë)
	Refuzohet

	Opsioni 2 (Amendim i ligjit ekzistues)
	Përmbushje e pjesshme
	 Minimale
	Mesatare (por jo materiale)
	Refuzohet

	
Opsioni 3 (Ligj i ri)
	Të gjitha objektivat e përmbushura
	Mesatare (kostot e zbatimit)
	Shumë e lartë (mbrojtje e zgjeruar e depozituesve, harmonizim me BE)
	Preferohet



Arsyetimi i opsionit të preferuar
Bazuar në vlerësimin e mësipërm, Opsioni 3 (Hartimi i një ligji të ri) vlerësohet si opsioni më i përshtatshëm. Ky vlerësim është mbështetur në një analizë me shumë kritere që krahason secilin opsion sipas peshave të rëndësisë.
Matrica e vlerësimit me shumë kritere:
	Kriteri
	Pesha
	Opsioni 0 (Status  quo)
	Opsioni 2 (Amendime)
	Opsioni 3 3 (Ligj i ri)

	Përafrimi me Direktivën 2014/49/BE, të ndryshuar me Direktivën 2026/804/BE
	5
	1 (5)
	3 (15)
	5 (25)

	Mbrojtja efektive e depozituesve
	5
	1 (5)
	3 (15)
	5 (25)

	Stabiliteti financiar dhe kapaciteti për krizë
	5
	2 (10)
	3 (15)
	5 (25)

	Siguria dhe qartësia juridike
	4
	4 (16)
	2 (8)
	5 (20)

	Përfitueshmëria nga anëtarët e skemës
	3
	5 (15)
	4 (12)
	3 (9)

	Kosto-efektiviteti afatgjatë
	4
	1 (4)
	3 (12)
	5 (20)

	TOTALI
	26
	55
	77
	124


Pikët janë në shkallën 1 (më e dobët) deri 5 (më e fortë). Pikët e ponderuara janë në kllapa

[bookmark: matrica-e-vler%C3%ABsimit-me-shum%C3%AB-]Opsioni 3 ka pikët më të larta (124), rreth dyfishi i Opsionit 1 (55), me një diferencë të qartë nga Opsioni 2 (77 pikë). Kjo konfirmon se hartimi i një ligji të ri është rruga më efektive dhe më e qëndrueshme.

Arsyet kryesore të zgjedhjes
· Përafrim sistematik me acquis-in: Vetëm një ligj i ri lejon transpozim të plotë dhe sistematik të Direktivës 2014/49 BE, ndryshuar me Direktivën 2026/804. Opsioni i ndryshimeve të pjesshme do të krijonte kontradikta të brendshme me përcaktimet aktuale të ligjit nr. 53/2014.
· Siguri juridike me e lartë: Hartimi i një teksti të vetëm shmang një seri amendimesh të njëpasnjëshme që do të zvogëlonte qartësinë juridike për depozituesit dhe institucionet financiare.
· Koherencë me kornizën ligjore të sektorit bankar: Funksionet e Agjencisë lidhur me ndërhyrjen e jashtëzakonshme në banka janë të integruara në mënyrë organike me arkitekturën e propozuar të ligjit të ri. Projektligji është përputhur edhe me projektligjin “Mbi ushtrimin e veprimtarisë të institucioneve të kreditit dhe mbikëqyrjen e kujdesshme të tyre”, i cili ka shfuqizuar ligjin për bankat.
· Kostot fikse të zbatimit: Sistemet e reja të TI-së dhe procedurat e reja operacionale tashmë do të kërkojnë investim fillestar pavarësisht qasjes legjislative - prandaj shtimi i kompleksitetit nga ndryshimet e pjesshme nuk justifikohet.

Çështje të zbatimit
Agjencia e Sigurimit të Depozitave është institucioni kryesor zbatues. Organi më i lartë vendimmarrës është Këshilli Drejtues i cili do të miratojë nivelin e synuar të fondit dhe primin vjetor të bazuar në rrezik. Gjithashtu, Këshilli Drejtues i Agjencisë së Sigurimit të Depozitave ka përgjegjësi për miratimin dhe propozimin për miratim në Bankën e Shqipërisë të akteve nënligjore.

Anëtarët e skemës (bankat dhe SHKK-të) duhet të punojnë për përmbushjen e detyrimeve ligjore nëpërmjet përgatitjes operacionale, kontributit financiar dhe përgatitjeve për ndryshime teknologjike.

Banka e Shqipërisë është pjesë e zbatimit të projektligjit në tre funksione:
· Funksioni mbikëqyrës që përfshin licencimin, mbikëqyrjen dhe vendosjen në likuidim të  anëtarë ve të skemës.
· Funksionin si autoritet i ndërhyrjes së jashtëzakonshme.
· Funksionin si autoritet vendimmarrës për aktet nënligjore që prekin subjektet e skemës dhe metodologjitë që do të zbatojë Agjencia.
Ministria e Financave miraton mekanizmat e mbështetjes financiare me hua, nëse kemi një ngjarje sigurimi, si dhe vlerëson kërkesën e Agjencisë për hua nga buxheti i shtetit dhe kur çmon se plotësohen kushtet e projektligjit “Për sigurimin e depozitave” dhe të legjislacionit për menaxhimin e sistemit buxhetor, ia paraqet atë Këshillit të Ministrave. Po kështu, Ministria e Financave vlerëson edhe kërkesën e Agjencisë për garanci nga buxheti i shtetit, në përputhje me legjislacionin në fuqi për garancitë shtetërore.

Kuvendi i Shqipërisë miraton ligjin dhe monitoron veprimtarinë e Agjencisë Sigurimit të Depozitave nëpërmjet rezolutave vjetore.

Pengesat e mundshme në zbatim
Gjatë zbatimit të projektligjit janë identifikuar disa sfida që mund të ndikojnë në ritmin dhe efektivitetin e implementimit të reformës:

· Hartimi dhe miratimi në kohë i akteve nënligjore. Zbatimi i plotë i ligjit kushtëzohet nga miratimi i akteve nënligjore përkatëse nga Agjencia e Sigurimit të Depozitave dhe Banka e Shqipërisë. Kjo kërkon që ligji për disa nga çështjet të hyjë në fuqi në një moment të dytë, jo menjëherë pas miratimit në Kuvend.
· Vështirësi në implementimin e metodologjisë të primeve të bazuara në rrezik. Kjo përfshin si hartimin dhe miratimin e metodologjisë së llogaritjes së primeve të bazuara në rrezik, ashtu edhe implementimin nga Agjencia e Sigurimit të Depozitave të një sistemi informatik për llogaritjen e tij. Gjithashtu, kërkon që edhe bankat të përgatiten për ndryshimin raportimin dhe në përllogaritjen e primit me bazë rreziku dhe në periodicitetin e pagesës. 
· Përshtatja e sistemeve dhe dokumentacionit të institucioneve anëtare. Bankat dhe shoqëritë e kursim-kreditit do të duhet të përditësojnë dokumentacionin kontraktor dhe materialet informuese për depozituesit, si dhe sipas rastit, të investojnë në përmirësimin e sistemeve të teknologjisë së informacionit për të siguruar identifikimin unik të depozituesve (Single Customer View) dhe evidentimin e kategorive të depozitave që trajtohen veçmas për qëllime të kompensimit.
· Informimi i publikut për ndryshimet në skemë. Zbatimi efektiv i reformës kërkon një komunikim të qartë dhe të koordinuar me depozituesit lidhur me ndryshimet kryesore të skemës, përfshirë nivelin e ri të mbulimit, mbrojtjen e balancave të larta të përkohshme, kategoritë e reja të depozitave të siguruara dhe afatin e ri të kompensimit. Mungesa e informimit të duhur mund të krijojë paqartësi dhe pritshmëri të gabuara tek publiku.

Masat që do të ndërmerren gjatë zbatimit

Për t'i kapërcyer pengesat që mund të lindin gjatë zbatimit të ligjit, Agjencia ka parashikuar marrjen e disa masave:

Agjencia ka nisur paraprakisht përgatitjen për hartimin e akteve nënligjore (rregullore, udhëzime metodologji). Metodologjitë e zgjedhura janë në përputhje me udhëzimet e Autoritetit Bankar Evropian (EBA) dhe stress-test-et e FMN, në mënyrë që procesi i miratimit të jetë më i shpejtë dhe më transparent. Janë bërë testimet dhe kalibrimet për primin me bazë rrezikun. Udhëzimet për sigurimin e depozitave në banka dhe për sigurimin e depozitave në shkk do të rishikohen brenda këtij viti.

Agjencia do të organizojë takime teknike me bankat dhe do të ofrojë udhëzimet e nevojshme për përgatitjen që do t’i nevojitet bankave dhe shkk-ve brenda 6 muajve. Edhe primi me bazë rreziku për bankat do të fillojë zbatimin në datë 1.07.2027 dhe paguhet në katër këste për të lehtësuar kalimin nga regjimi aktual i primit.

Pas hyrjes në fuqi të ligjit, Agjencia do të zhvillojë një fushatë informuese të strukturuar për publikun dhe depozituesit si p.sh. spote në televizion dhe radio, materiale informuese në degët e bankave, informacione në faqet e internetit dhe rrjete sociale, takime informuese me punonjësit e degëve në banka dhe shkk etj.

Gjithashtu, Agjencia do të intensifikojë bashkëpunimin dhe koordinimin me anëtarët e tjerë të rrjetit të sigurisë, veçanërisht me Bankën e Shqipërisë.

Projektligji parashikon që efektet e hyrjes në fuqi të ligjit të bëhen me faza të cilat parashikohen në nenet 71 dhe 72 të tij.
1. Efektet që fillojnë njëkohësisht me hyrjen në fuqi të ligjit 15 ditë pas publikimit në Fletoren Zyrtare. Pjesa kryesore e dispozitave hyn në fuqi menjëherë pas publikimit. Afati i ri prej 14 ditësh pune për kompensimin e depozitave fillon të aplikohet së bashku me zgjerimin e bazës së depozituesve.
2. Afati i shtyrë për aplikimin e primeve me bazë rrezikun për bankat. Dispozitat mbi kontributin vjetor të primit për bankat, raportimi i paraqitjes unike të depozituesëve, si dhe informimi i depozituesëve sipas kërkesave të reja të projektligjit, si dhe niveli i ri i mbulimit prej 6 milion lekësh hyjnë në fuqi më 1 korrik 2027. Deri në këtë datë, bankat do të vazhdojnë të paguajnë primet sipas regjimit aktual të ligjit nr. 53/2014. Kontributi vjetor i primit me bazë rreziku do të paguhet në katër këste.
3. Aktivizimi i dispozitave të aplikueshme vetëm në momentin e anëtarësimit në BE (Neni 72). Të tilla janë: mbulimi për depozitat e fondeve të klientëve, depozitat për qëllime profesionale në përfitim të të tretëve, dispozitat mbi sigurimin e depozitave në degët e institucioneve të kreditit në shtetet anëtare të BE-së, bashkëpunimi me skemat ndërkufitare, bashkëpunimi me Autoritetin Bankar Evropian (EBA), kalimi i nivelit të mbulimit në kundërvlerën e 100,000 euro, shkurtimi i afatit të kompensimit në 7 ditë pune.
4. Forcimi i kapaciteve institucionale. Agjencia e Sigurimit të Depozitave do të ndërmarrë masa për forcimin e kapaciteteve profesionale dhe institucionale të punonjësve të Agjencisë së Sigurimit të Depozitave, që do të ndjekin zbatimin e kërkesave të reja ligjore. Kjo do të realizohet përmes programeve të trajnimit, veçanërisht me skemat homologe të vendeve anëtare të Bashkimit Evropian, për të përfituar edhe nga praktika e tyre për zbatimin e kërkesave të Direktivës përkatëse. Aktualisht, nuk mund të parashikohen kostot për trajnimin e stafit, por Agjencia e Sigurimit të Depozitave do t’i konsiderojë nevojat për trajnim dhe do t’i përfshijë në buxhetin e saj për vitet e ardhshme. Gjithashtu, zhvillimi i kapaciteteve do të realizohet edhe në kuadër të projekteve me ekspertizën e institucioneve ndërkombëtare.

Faza e monitorimit dhe vlerësimit
Faza e monitorimit dhe vlerësimit synon të sigurojë që ligji i ri të prodhojë rezultatet e parashikuara dhe të identifikojë në kohë çdo problem të zbatimit të tij. Për të siguruar përputhshmërinë me kërkesat e reja ligjore, Agjencia e Sigurimit të Depozitave do të kryejë  monitorimin dhe mbikqyrjen e zbatimit të ligjit nga subjektet anëtare të skemës së sigurimit të depozitave.  

• Jepni një përshkrim të përmbledhur të masave të monitorimit dhe të vlerësimit.
Agjencia e Sigurimit të Depozitave në funksion të përmbushjes së objektivave të saj strategjikë, do të monitorojë në vazhdimësi zbatimin e opsionit të përzgjedhur, kryesisht në drejtim të:
- Analizave të raportimeve periodike nga subjektet anëtare të skemës; 
- Procesit të verifikimeve në vend të subjekteve anëtare të skemës, në drejtim të zbatimit të kërkesave të reja ligjore;
- Monitorimit të zhvillimeve infrastrukturore nga ana e subjekteve, me qëllim zbatimin e kërkesave të reja ligjore.

Raportimi formal i Agjencisë do të jetë:
· Raportim vjetor i Agjencisë së Sigurimit të Depozitave drejtuar Kuvendit, Ministrisë së Financave dhe Bankës së Shqipërisë, brenda 4 muajve nga mbyllja e vitit financiar.
· Vlerësimi i ndërmjetëm parashikohet në vitin 2029 (3 vjet pas hyrjes në fuqi të ligjit), për të identifikuar nevojat për përmirësime në fazën e parë të zbatimit.
· Vlerësimi i plotë parashikohet në vitin 2031 (pas anëtarësimit në BE), për të vlerësuar arritjen e plotë të objektivave dhe për të vendosur nëse ka nevoja për ndryshime të mëtejshme.
· Raportim vjetor në Autoritetin Bankar Evropian (EBA) pas anëtarësimit në BE  brenda 31 marsit të çdo viti.
Identifikoni kriteret/ treguesit për të matur arritjen e qëllimeve ose progresin drejt tyre
	Objektivi
	Treguesi
	Burimi i të dhënave
	Frekuenca

	Përafrim me Direktivën 2014/49/BE të ndryshuar me Direktivën 2026/804 BE
	Konfirmim i përafrimit nga Komisioni Evropian
	Raporti vjetor i Progresit i KE-së
	Vjetore

	Rritja e mbulimit
	Përqindja e depozitave individuale plotësisht të mbuluara
	Të dhënat e ASD-së nga anëtarët
	Vjetore

	Shkurtimi i afatit të kompensimit
	Afati real i pagesës në simulimet/ngjarjet e sigurimit
	Raportet e simulimeve të ASD-së
	Çdo 3 vjet

	Primet e bazuara në rrezik
	Diferencimi i primeve sipas profilit të rrezikut
	Të dhënat e ASD-së mbi primet e arkëtuara
	Vjetore

	Niveli i synuar i fondit
	Raporti fond / depozita të siguruara
	Vendimet e Këshillit Drejtues të ASD
	Vjetore

	Mbulimi i balancave të përkohshme
	Numri dhe vlera e kërkesave të kompensimit në këtë kategori
	Të dhënat e ASD-së në rast ngjarjeje sigurimi
	Sipas rastit

	Funksionet e zgjeruara të Agjencisë
	Raportimi i parë vjetor në EBA pas hyrjes në BE
	Raporti vjetor i ASD-së
	Vjetore

	Niveli i besimit publik
	Sondazhe periodike mbi njohuritë dhe besimin e depozituesve në skemë
	Sondazhe nga ASD-ja ose ofrues të jashtëm
	Çdo 3 vjet




	ANEKSE
Aneksi 1/a - Vlera Aktuale Neto (VAN) e Opsionit të Preferuar
Tabela: Vlera aktuale neto në total - kostot dhe përfitimet me vlerë monetare të përcaktuar në milionë lekë e zbritur për 10 vjet, krahasuar me status quo-në.
Shënim metodologjik: Faktori zbritës i përdorur është 5% në vit (në linjë me praktikën e ndjekur në vlerësimet e tjera të ndikimit në Shqipëri). Disa kosto dhe përfitime nuk mund të kuantifikohen plotësisht me siguri Tabela më poshtë përfshin vetëm flukset e identifikueshme dhe kuantifikueshme sipas planifikimit.

Tabela 1 — Përbërja e kostove totale (në milionë lekë, jo të zbritura)
	Kategori e kostos
	Viti 1
	Viti 2
	Vitet 3–10 (në vit)

	Kosto për buxhetin — një herë
	0
	0
	0

	Kosto për buxhetin — në vazhdimësi
	0
	0
	0

	Kosto për bankat — një herë (TI, trajnim)
	0
	0
	0

	Kosto për bankat — në vazhdimësi (sisteme TI, raportim)
	5700
	5700
	5700


	Kosto për SHKK-të — një herë
	0
	0
	0

	Kosto për SHKK-të — në vazhdimësi
	45
	47
	72[footnoteRef:1] [1:  Vlera mesatare e viteve 3 - 10] 


	Kosto për ASD — një herë (TI, trajnim)
	0
	0
	0

	Kosto për ASD — në vazhdimësi (personel, sisteme)
	0
	0
	0

	Kosto totale
	5745
	5747
	5772








Tabela 2 — Përbërja e përfitimeve totale (në milionë lekë, jo të zbritura, vjetore)

	Kategori e përfitimit
	Viti 1
	Vitet 2–10 (në vit)

	Përfitime për depozituesit (vlerë ekuivalente  e mbrojtjes shtesë)
	0
	290 000

	Përfitime për sektorin financiar (stabilitet, besim, integrim)
	0
	0

	Përfitime për Buxhetin (zvogëlim i ekspozimit fiskal kushtëzues)
	0
	0

	Përfitime totale
	0
	290 000



Tabela 3 — Përmbledhje vjetore e kostove dhe përfitimeve të zbritura (në milionë lekë)
	Viti
	Faktori zbritës
	Kosto totale
	Kosto e zbritur
	Përfitim total
	Përfitim i zbritur

	1
	1
	5745
	5,745
	290,000
	290,000

	2
	0.95
	5747
	5,460
	304,500
	289,275

	3
	0.91
	5772
	5,253
	319,725
	290,950

	4
	0.87
	5772
	5,022
	319,725
	278,161

	5
	0.82
	5772
	4,733
	319,725
	262,175

	6
	0.79
	5772
	4,560
	319,725
	252,583

	7
	0.75
	5772
	4,329
	319,725
	239,794

	8
	0.71
	5772
	4,098
	319,725
	227,005

	9
	0.68
	5772
	3,925
	319,725
	217,413

	10
	0.65
	5772
	3,752
	319,725
	207,821

	TOTAL
	
	57,668
	46,876
	3,152,300
	2,555,176



Përmbledhje finale e VAN-it
	Treguesi
	Vlera (në milionë lekë)

	Vlera aktuale e kostos në total (10-vjeçare)
	46 876

	Vlera aktuale e përfitimit në total (10-vjeçare)
	2 555 176

	VLERA AKTUALE NETO (VAN)
	+2 525 913








Aneksi 1/b — Krahasimi i VAN për të gjitha opsionet
	Opsion
	Vlera aktuale e kostos (milionë lekë)
	Vlera aktuale e përfitimit (milionë lekë)
	Vlera aktuale neto (milionë lekë)

	Opsioni 1 — Status quo
	0
	0
	0

	Opsioni 2 — Amendim i ligjit
	0
	0
	0

	Opsioni 3 — Ligj i ri (i preferuar)
	46 876
	2,555,176
	+2 525 913



Opsioni 1 ka VAN-in më të lartë  dhe është qartësisht më i favorshëm financiarisht në një horizont 10-vjeçar.








